text:
SAK A NU
A Zeezi maoongã yaa Wẽnnaam kũun sẽn ka to
1, 2. a) Bõe n kɩtd tɩ kũun tar yõodo? b) Bõe la Wẽnnaam maan n kõ tõndo, tɩ yaa kũun sẽn ka to?
KŨUN nins yãmb sẽn zoe n paamã sʋka, bʋg n yɩ yãmb noog n yɩɩda? Kũunã ligd tõeeme n yaa toogo, la pa rẽ n kɩt tɩ noom-y ye. Yaa a sẽn kõt-y sũ-noogo, bɩ a sẽn yaa bũmb sẽn yaa tɩlɛ ne-y wã yĩnga.
2 Wẽnnaam sẽn maan bũmb nins n kõ tõndã sʋka, a ye n yaa tɩlɛ ne-d n yɩɩda. Kũun kae t’a yõodã ta-a ye. Sag-kãngã pʋgẽ, d na n bãngame t’a Zeova tʋma a Bi-ribl a Zeezi Kiris tẽngã zug t’a wa ki, tɩ d tõe n wa paam n vɩɩmd wakat sẽn kõn sa. (Karm-y Matye 20:28.) A Zeova sẽn kɩt t’a Zeezi wa ki tɩ yɩ maoongã, wilgdame t’a nonga tõnd wʋsgo.
BÕE YĨNG TƖ RA YAA TƖLƐ T’A ZEEZI KI
3. Bõe yĩng tɩ ninsaalbã yaa kiidbã?
3 A Zeova sẽn kɩt t’a Zeezi wa ki wã yaa sẽn na n fãag ãdem-biisã ne yel-wẽndã la kũumã. (Efɛɛs-rãmbã 1:7) Sẽn na yɩl n bãng bũmb ning sẽn kɩt tɩ rẽ yaa tɩlɛ ne-dã, rẽnda d tẽeg yell ning sẽn maan Edɛn zẽedã zĩigẽ na maan yʋʋm tusa wã. D yaab a Ãdem ne a Hawa maana yel-wẽnde. B kii rẽ yĩnga. Tõnd me yaa kiidba, bala d roga ne yel-wẽndã.—Ges-y Vẽnegr a 8 wã.
4. Wẽnnaam naana d yaab a Ãdem t’a yaa wãn-wãna?
4 A Zeova sẽn wa n naan d yaab a Ãdmã, a ra zemsa zãnga. A yĩngã ra pa tar zanga, a tagsa wã fãa me ra yaa sõma. A ra pa na n tol n lʋɩ bãaga, n kʋʋl bɩ n ki ye. Sẽn yaa a Zeova n naan a Ãdmã, a ra yaa wa a Ba. (Luk 3:38) A ra mi n gomda ne a Ãdem. A wilg-a-la a sẽn dat t’a maane, la a kõ-a tʋʋm sẽn kõt sũ-noogo.—Sɩngre 1:28-30; 2:
5. Biiblã sẽn yeel tɩ Wẽnnaam naana a Ãdem ‘n wõneg a mengã’ rat n yeelame tɩ bõe?
5 Wẽnnaam naana a Ãdem ‘n wõneg a menga.’ (Sɩngre 1:27) Woto rat n yeelame t’a naan-a lame t’a tar yam, pãnga, n nong tɩrlem la a tõe n nong a taaba. A naan-a lame t’a tõe n yãk yam a toore. A Ãdem ra tõe n yãka yam n maan sẽn yaa sõma wall wẽnga. A sã n da yãk yam n sak Wẽnnaam, a ra na n vɩɩmda arzãnã pʋgẽ wakat sẽn kõn sa, tẽngã zugu.
6. A Ãdem sẽn kɩɩs Wẽnnaamã, bõe la a bõn-yã?
6 A Ãdem sẽn kɩɩsã, Wẽnnaam kaoo a bʋʋd t’a segd ne kũum, tɩ rẽ kɩt t’a bõn wʋsgo. A sãama zood ning a sẽn da tar ne a Zeova wã, n kong a vɩɩmã sẽn da zems zãngã, la arzãnã. (Sɩngre 3:
7, 8. Bõe la a Ãdem kɩɩsgã wa ne a kambã la a yagensã zugu?
7 A Ãdem sẽn maan bũmb ningã waa ne yel-wẽnã dũni, tɩ “yel-wẽnã wa ne kũum, tɩ nebã fãa kiidẽ, b fãa sẽn maan yel-wẽnã yĩngã.” (Rom-dãmbã 5:
8 Ned ra kae n tõe n yao n dol bũmb ning a Ãdem sẽn bõne, a sẽn kɩɩs Wẽnnaam tɩ rẽ wa ne kũumã ye. La a Zeova maana bũmb sẽn na yɩl tɩ d paam d meng ne yel-wẽndã la kũumã. Bɩ d gom rẽ yelle, la d ges d sẽn tõe n maan n paam tɩ bõn-kãng naf tõndo.
A ZEOVA SẼN MAAN N NA N FÃAG TÕNDO
9. Wãn to la ninsaalbã ra na n le n tõog n paam vɩɩm ningã a Ãdem sẽn bõnã?
9 Tõnd ned baa a ye pa tõe n yao n dol vɩɩm sẽn zems zãngã a Ãdem sẽn bõnã ye. Bõe yĩng tɩ d yet woto? Bala d fãa yaa yel-wẽn-maandba. (Yɩɩn-sõamyã 49:
10. Bõe la a Zeova maan n na n fãag tõndo?
10 Bõe la a Zeova maan n na n fãag tõndo? A tʋma a Zeezi sẽn yaa a Bi-ribl a sẽn nong wʋsgã tẽngã zugu. Yẽ la a naan pipi. (1 Zã 4:9, 10) A Zeezi sakame n bas a Ba wã, la a yirã sẽn yaa saasẽ wã. (Filip-rãmbã 2:
11. Wãn to la nin-yend vɩɩm tõe n fãag ãdem-biisã fãa?
11 A Ãdem sẽn kɩɩs a Zeova wã, ãdem-biisã fãa bõna vɩɩm sẽn zems zãngã. La rẽ yĩnga, ned ra beeme n tõe n fãag ãdem-biisã tɩ b paam b mens ne kũumã bɩ? N-ye. (Karm-y Rom-dãmb 5:19.) A Zeezi sẽn zɩ n maan yel-wẽndã rɩka a vɩɩmã n yao n dole. (1 Korẽnt-rãmbã 15:
12. Bõe yĩng tɩ ra yaa tɩlɛ t’a Zeezi namse?
12 Biiblã wilgda b sẽn nams a Zeezi to-to nand t’a ki wã. B pãb-a-la ne kalwaase, n ka-a ra-luk zug t’a nams n yaool n ki. (Zã 19:
13. Bõe la a Zeezi ra segd n maan t’a maoongã naf ninsaalbã?
13 Bũmb la a Zeezi ra segd n maan t’a maoongã naf ninsaalbã. Yʋʋmd 33, zʋɩf rãmbã Nizã kiuug rasem 14 daare, a Zeova basame tɩ bɛɛbã kʋ-a. (Ebre-rãmbã 10:
A ZEEZI MAOONGÃ SẼN TÕE N NAF YÃMB TO-
TO
14, 15. D maanda wãn n paam d yel-wẽnã sugri?
14 A Zeova sẽn kɩt t’a Zeezi wa ki tɩ yɩ maoongã, zoe n nafda tõndo. Bɩ d ges nafa kẽer d sẽn paamde, la d sẽn na n paam beoogo.
15 D paamda d yel-wẽnã sugri: Yaa toog tɩ d maand sẽn yaa tɩrg wakat fãa. D tudgdame. D mi n goma goam bɩ n maan bũmb sẽn pa segde. (Koloos-rãmbã 1:
16. D sũurã sã n wa ningd-d taale, bõe la d segd n maane?
16 D sũurã pa ningd-d taal ye: D sã n maan sẽn pa segde, d sũurã ningd-d-la taale, tɩ rẽ tõe n kɩt tɩ d wa tẽed tɩ d ka võore, la tɩ tɩɩm kae ye. D pa tog n koms raood ye. D sã n kos a Zeova ne d sũur fãa t’a kõ-d sugri, d tõe n kɩsa sɩd t’a na n kelg-d lame, la t’a na n kõ-d-la sugri. (Ebre-rãmbã 9:
17. A Zeezi sẽn ki tõnd yĩngã, bark bʋs la d tõe n paame?
17 D tõe n wa paam n vɩɩmda wakat sẽn kõn sa: “Yel-wẽnã yaood yaa kũum, la kũun ning Wẽnnaam sẽn kõt zaalmã yaa vɩɩm sẽn kõn sa, tõnd Zu-soab a Zeezi Kiris pʋgẽ.” (Rom-dãmbã 6:23) A Zeezi sẽn ki tõnd yĩngã, d tõe n wa paama vɩɩm sẽn kõn sa, n tar laafɩ hakɩɩka. (Vẽnegre 21:
BÕE LA Y TÕE N MAAN N WILG TƖ Y TẼEDA A ZEEZI MAOONGÃ?
18. Bõe n kɩt tɩ d miẽ t’a Zeova nonga tõndo?
18 Ned sã n kõ-y kũun sẽn be yamleoogo, y kõn wilg a soab tɩ y sũur noomame sɩda? A Zeezi maoongã yaa Wẽnnaam kũun sẽn ka to. D tog n wilga a Zeova tɩ d sũur nooma hal wʋsgo. Zã 3:
19, 20. a) Bõe la y tõe n maan n lebg Wẽnnaam zoa? b) Bõe la y tõe n maan n wilg tɩ y tẽeda a Zeezi maoongã?
19 Masã, y bãngame tɩ Wẽnnaam nonga tõnd hal wʋsgo. Bõe la y tõe n maan n lebg a zoa? F sã n pa mi neda, yɩl n nong-a yaa toogo. Zã 17:
20 Wilg-y tɩ y tẽeda a Zeezi maoongã: Biiblã yetame tɩ “ned ning sẽn tẽed-a Bi-riblã tara vɩɩm sẽn kõn sa.” (Zã 3:
21, 22. a) Bõe yĩng tɩ d segd n naag n tẽeg a Zeezi kũumã yʋʋmd fãa? b) Bõe yell la d na n gom sak a 6 ne a 7 wã pʋgẽ?
21 Wa-y a Zeezi kũumã tẽegrẽ: Yʋng ning b sẽn yõk a Zeezi wã, a wilgame tɩ kiris-nebã tog n tẽegda yẽ kũumã yelle. D sɩd maanda woto yʋʋmd fãa. D boonda rẽ t’a Zeezi kũumã tẽegre. (Matye 26:
22 A Zeezi sẽn ki tɩ yɩ maoongã yaa Wẽnnaam kũun sẽn ka to. (2 Korẽnt-rãmbã 9:


c: text/html

text:
SAK PIIG LA A NII
Mam segd n dɩka m meng n kõ Wẽnnaam n deeg lisg bɩ?
1. Yãmb sẽn zãms seb-kãngã wã, tõe tɩ masã y sokda y meng bõe?
YÃMB sẽn zãms seb-kãngã wã, y bãnga bũmb wʋsg Biiblã pʋgẽ. Wala makre y bãngame tɩ Wẽnnaam pʋlma tõnd vɩɩm sẽn kõn sa. Y bãnga bũmb ning sẽn maand ned kũum poore, la tɩ sẽn ki-bã na n wa vʋʋgame. (Koɛɛg soaba 9:5; Luk 23:43, MN; Zã 5:28, 29; Vẽnegre 21:3, 4) Tõe tɩ y sɩngame n kẽnd a Zeova Kaset rãmbã tigissã, n kɩs sɩd tɩ yaa bãmb tũudmã la tũudum hakɩɩka. (Zã 13:35) Tõe tɩ y sɩngame n baood Wẽnnaam zoodo. Tõe me tɩ y yãka yam n dat n maan a raabã. La tõe tɩ masã, y sokda y meng yaa: ‘Bõe la m segd n maan n tũ Wẽnnaam sõma?’
2. Bõe yĩng tɩ Etiopi raoã yãk yam n na n deeg lisgu?
2 Yaa sok-kãngã buud la Etiopi rao sok-yã. A zĩnda pipi kiris-nebã wakatẽ. A Zeezi vʋʋgrã poor bilfu, a Filip sẽn yɩ a Zeezi karen-biigã moona Etiopi raoã koɛɛgã, n sõng-a t’a bãng t’a Zeezi la Mesi wã. Raoã sũur yɩɩ noog wʋsg ne a sẽn bãng bũmb ninsã, hal t’a yeel zĩig pʋgẽ yaa: “Ad koom, bõe n gɩdg maam ne koom lisgu?”—Tʋʋmã 8:26-36.
3. a) A Zeezi kõo a karen-biisã noor tɩ b maan bõe? b) Wãn to la b lisd neda?
3 Biiblã wilgda vẽeneg tɩ d sã n dat n tũ a Zeova, d segd n deega lisgu. A Zeezi yeela a karen-biisã yaa: “Bɩ y kẽng n maan nebã buud fãa tɩ yɩ mam karen-biisi, n lis bãmb.” (Matye 28:19) A Zeezi mengã reega lisgu, n kõ mak-sõngo. B pa yãk koomã n mes a zugã ye. B lis-a-la koomã pʋgẽ zãnga. (Matye 3:16) Rũndã-rũndã me, ned sã n dat n lebg kiris-neda, b lisd-a-la koomã pʋgẽ zãnga.
4. Y sã n deeg lisgu, bõe la y wilgd neb a taabã?
4 Ned sã n deeg koom lisgu, a wilga nebã taoor t’a sɩd ratame n yɩ Wẽnnaam zoa, n maan a raabã. (Yɩɩn-sõamyã 40:8, 9) La tõe tɩ y sokda y meng yaa: “Bõe la m segd n maan n tõog n deeg lisgu?”
BÃNGR NE TẼEBO
5. a) Bõe la y segd n deng n maan n tõog n deeg lisgu? b) Bõe yĩng tɩ y tog n kẽnd a Zeova Kaset rãmbã tigissã?
5 Nand tɩ y tõog n deeg lisgu, y segd n deng n bao n bãnga a Zeova ne a Zeezi sõma. Y sẽn zãmsd Biiblã, y zoe n sɩnga rẽ maanego. (Karm-y Zã 17:3.) La rẽ bal pa sek ye. Biiblã yetame tɩ y segd n ‘pidsa y sũyã ne bãmb daabã bãngre.’ (Koloos-rãmbã 1:9) A Zeova Kaset rãmbã tigissã na n sõng-y lame tɩ y zoodã ne a Zeova pãng paase. Woto yaa bʋʋm sẽn kɩt tɩ y tog n kẽnd tigissã n pa vaandẽ ye.—Ebre-rãmbã 10:24, 25.
6. Y sã n dat n deeg lisgu, y Biiblã bãngr tog n taa zĩ-bʋgo?
6 A Zeova pa baood tɩ y bãng sẽn be Biiblã pʋgẽ wã fãa n yaool n deeg lisg ye. A pa bao tɩ Etiopi raoã bãng bũmb fãa n yaool n deeg lisg ye. (Tʋʋmã 8:30, 31) Tõnd pa tol n tõe n bãng Wẽnnaam n sa ye. (Koɛɛg soaba 3:11) La y sã n dat n deeg lisgu, bũmb kẽer n be Biiblã pʋgẽ tɩ y tog n deng n bãng la y sak n deeg tɩ yaa sɩda.—Ebre-rãmbã 5:12.
7. Yãmb sẽn zãmsd Biiblã, wãn to la sõng-yã?
7 Biiblã yetame: “Tẽeb sã n kaẽ, ned ka tõe n ta Wẽnnaam yam ye.” (Ebre-rãmbã 11:6) Dẽnd d sã n dat n deeg lisgu, tẽeb yaa tɩlɛ. Biiblã yeelame tɩ Korẽnt tẽngã neb kẽer sẽn wʋm a Zeezi karen-biisã sẽn zãmsd nebã bũmb ninsã, b “tẽeme n paam koom lisgu.” (Tʋʋmã 18:8) Biiblã zãmsgã sõnga yãmb me tɩ y tẽed Wẽnnaam pʋlemsã, la kɩt tɩ y kɩs sɩd t’a Zeezi sẽn ki tɩ yɩ maoongã, d tõe n paama d meng ne yel-wẽnã la kũumã.—Zozoe 23:14; Tʋʋmã 4:12; 2 Tɩmote 3:16, 17.
TOGS-Y NEBÃ BIIBLÃ SẼN YET BŨMB NINGÃ
8. Bõe n na n kɩt tɩ y rat n togs neb a taabã bũmb ning y sẽn bãngã?
8 Yãmb sã n wɩng ne Biiblã zãmsgo, n yã rẽ sẽn sõngd yãmb to-to wã, y tẽebã pãng na n paasame. Rẽ na n kɩtame tɩ y rat n togs neb a taabã bũmb ning y sẽn bãngã. (Zeremi 20:9; 2 Korẽnt-rãmbã 4:13) Ãnd dãmb la y na n togse?
9, 10. a) Ãnd dãmb la y tõe n togs y sẽn zãms n bãng bũmb ningã? b) Y sã n dat n naagd tigingã neb n moondẽ, bõe la y segd n maane?
9 Tõe tɩ y ratame tɩ y zakã rãmba, y zo-rãmba, y yags la y tʋmd-n-taas bãng yãmb sẽn mi wã. Woto yaa yam-sõngo, la y segd n maana rẽ ne waoogr la nonglem. Tarẽ-n-tarẽ, y na n wa tõog n naagda tigingã neb n moondẽ. Yãmb sã n wa tagsd tɩ y seglame n sa, bɩ y togs sẽn zãmsd-a yãmb Biiblã tɩ y ratame n naag tigingã neb n moone. A sã n tagsd tɩ y sɩd tõeeme, la tɩ y tũuda Biiblã noyã, tigingã kãsem-dãmb a yiib n na n wa sõs ne yãmb y yiibã n gese.
10 Bõe yell la kãsem-dãmb a yiibã na n wa sõs ne-yã? B na n bao n bãnga yãmb sã n wʋmda Biiblã zãmsg kẽer võor sõma, la y sã n sak n deegame. B leb n na n bao n bãnga y sã n tũuda Biiblã sẽn yetã, la y sã n sɩd ratame n lebg a Zeova Kaset soaba. Tẽeg-y tɩ kãsem-dãmbã geta tigingã neb fãa yelle. Yãmb me naagame. Y segd n goma ne-b n da yɛɛs ye. (Tʋʋmã 20:28; 1 Pɩyɛɛr 5:2, 3) Sõsgã poore, b na n wa togsa yãmb y sã n tõe n naagda tigingã neb masã n moondẽ.
11. Bõe yĩng tɩ y segd n toeem bũmb kẽer n yaool n tõog n naag tigingã neb n moondẽ?
11 La tõe tɩ kãsem-dãmbã na n wa yeel-y lame tɩ bũmb kẽer la y segd n maneg n paase, n yaool n tõog n yit ne tigingã neb n moondẽ. Bõe yĩng tɩ y segd n maan wa b sẽn na n yeel-yã? Bala ned sã n gomd a Zeova yell ne neb a taabã, a yaa a Zeova Kaset soaba, tɩ rẽ kɩt t’a segd n modg t’a vɩɩmã ta a Zeova yam.—1 Korẽnt-rãmbã 6:9, 10; Galat-rãmbã 5:19-21.
TEK-Y YAM N KOS SUGRI
12. Bõe yĩng tɩ ned buud fãa tog n tek yam n kos Wẽnnaam sugri?
12 Bũmb a to me la y segd n maan n yaool n tõog n deeg lisgu. Tʋm-tʋmd a Pɩyɛɛr yeelame yaa: ‘Tek-y yam n kos sugri tɩ Wẽnnaam tõe n yẽes y yel-wẽnã.’ (Tʋʋmã 3:19) Tek yam n kos sugr rat n yeelame tɩ bõe? Rat n yeelame tɩ f sũur sãama wʋsgo, yel-wẽn nins f sẽn da maanã yĩnga. Wala makre, ned sã n da yoodame, yaa tɩlɛ t’a tek yam n kos sugri. La baa ned sã n da modgdame n maand sẽn yaa tɩrga, yẽ me tog n teka yam n kos Wẽnnaam sugri, bala ned buud fãa maanda yel-wẽna.—Rom-dãmbã 3:23; 5:12.
13. “Tek-y yamã” rat n yeelame me tɩ bõe?
13 Y sũur sã n sãam ne yel-wẽn y sẽn da maan bala sekame bɩ? Ayo. A Pɩyɛɛr sẽn yeel tɩ ‘tek-y yamã’ rat n yeelame me tɩ d bas minund la manesem-wẽnsã d sẽn tare, la d maan sẽn yaa tɩrga. Wala makre, yãmb sã n dɩk sor n debd zĩig y sẽn zɩ n kẽnge, n wa bãng tɩ y bʋdgame n bas so-sõngã, bõe la y na n maane? Y na n lebgame n tɩ rɩk so-sõngã. Woto me, y sẽn zãmsd Biiblã, tõe tɩ y wa n yãame tɩ bũmb kẽer la y segd n base. Y segd n sak n ‘teka yam,’ rat n yeel tɩ n toeeme, n bas rẽ fãa la y maan sẽn yaa tɩrga.
RƖK-Y Y MENG N KÕ A ZEOVA
14. Rɩk f meng n kõ Wẽnnaam rat n yeelame tɩ bõe?
14 Bũmb a to me sẽn tar yõod la y segd n maan n yaool n deeg lisgu. Y tog n dɩka y meng n kõ a Zeova. Woto rat n yeelame tɩ y segd n pʋʋsa a Zeova, n yeel-a tɩ masã tɛka, y na n tũu yẽ a ye tãa, la y lʋɩɩs a raabã taoor y vɩɩmã pʋgẽ.—Tõodo 6:15.
15, 16. Bõe n kɩtd tɩ ned rɩk a meng n kõ a Zeova?
15 Yãmb sã n pʋlem tɩ y na n tũu a Zeova, yaa wa y sẽn pʋlem ned y sẽn nong tɩ y na n zĩnda ne-a y yõor tɛka. Yaa wa rao ne pag sẽn magd n dat n kẽ kãadem. Raoã sã n yã tɩ pagã tara zʋg-sõma, a na n nong-a lame n dat n kẽ kãadem ne-a. Yaa sɩd tɩ kãadem pa reem yell ye. La a sẽn nong pagã yĩnga, a na n sakame.
16 Yãmb sã n bãng a Zeova sõma, y na n nong-a lame, n dat n maan y sẽn tõe fãa n tũ-a. Woto na n kɩtame tɩ y yeel-a pʋʋsg pʋgẽ tɩ y na n maana a raabã. Biiblã yeelame tɩ ned sã n dat n tũ a Zeezi, a segd n ‘kɩɩsa a mengã raabo.’ (Mark 8:34) Woto rat n yeelame tɩ bõe? Rat n yeelame tɩ y vɩɩmã pʋgẽ, a Zeova la y tog n sak n yɩɩda. A Zeova sẽn datã n tar yõod n yɩɩd yãmb raabã la y magbã fãa.—Karm-y 1 Pɩyɛɛr 4:2.
RA TAGS-Y TƖ Y PA NA N TÕOG YE
17. Bõe yĩng tɩ neb kẽer yɛɛsd n pa rat n dɩk b meng n kõ a Zeova?
17 Neb kẽer yɛɛsdame n pa rat n dɩk b meng n kõ a Zeova ye. B tagsdame tɩ b pa na n tõog n tũ-a wa b sẽn pʋlmã ye. Tõe tɩ yaa b sẽn yɛɛsd b na n wa pa tõog tɩ sãam a Zeova sũurã. Tõeeme me tɩ b tagsdame tɩ b sã n pa rɩk b meng n kõ a Zeova, a pa tõe n ning-b taal b tʋʋm-tʋmdɩ wã yĩng ye.
18. Y sã n yɛɛsd y na n wa maan bũmb n sãam a Zeova sũuri, bõe n na n sõng-yã?
18 Y sã n nong a Zeova, y pa na n yɛɛsd y na n wa maan bũmb tɩ sãam a sũur ye. Yãmb sẽn nong-a wã yĩnga, y na n maana y sẽn tõe fãa n pids y pʋlengã. (Koɛɛg-soaba 5:3; Koloos-rãmbã 1:10) Y pa na n tags t’a Zeova raabã maaneg yaa toog ye. Tʋm-tʋmd a Zã yeelame: “Nong Wẽnnaam yaa tɩ sak bãmb tõodã. La bãmb tõodã ka toog ye.”—1 Zã 5:3.
19. Bõe yĩng tɩ y segd n dɩk y meng n kõ a Zeova n da zoe rabeem?
19 A Zeova pa gũud tɩ y zems zãng n yaool n dɩk y meng n kõ-a ye. A zɩ n kos tõnd d sẽn pa tõe ye. (Yɩɩn-sõamyã 103:14) A na n sõng-y lame tɩ y tõog n maan sẽn yaa tɩrga. (Ezayi 41:10) Teeg-y-yã a Zeova ne y sũur fãa, t’a ‘na n manega y soayã.’—Yel-bũnã 3:5, 6.
KÕ-Y KASET NEBÃ NIFẼ, N PAAM FÃAGRE
20. Yãmb sã n dɩk y meng n kõ a Zeova, bõe n pʋgde?
20 Yãmb tagsdame tɩ y segl n saame n na n dɩk y meng n kõ a Zeova bɩ? Yãmb sã n dɩk y meng n kõ a Zeova, bũmb a to la y tog n maan rẽ poore. Y tog n deega koom lisgu.
21, 22. Wãn to la y tõe n kõ kaset zãma wã taoor tɩ y tara tẽebo?
21 Togs-y y tigingã kãsem-dãmbã sull yel-gɛtã tɩ y rɩka y meng n kõ a Zeova, la y rat n deega lisgu. A na n gesame tɩ kãsem-dãmb wa sõs ne-yã. Y na n sõsa Biiblã zãmsg kẽer zugu. B sã n mik tɩ yell ka be, b na n togs-y lame tɩ y tõe n deega lisg a Zeova Kaset rãmbã tigs-kãseng ning sẽn watã sasa. Tigs-kãsengã sasa, b na n wɛgsa sõsg sẽn gomd lisgã yelle. Sõsdã na n wa kosa sẽn dat-b n deeg lisgã fãa tɩ b leok sogsg a yiibu. Yãmb sã n leoke, y kõo kaset zãma wã taoor tɩ y tara tẽebo.—Rom-dãmbã 10:10.
22 Rẽ poor masã la yãmb na n deeg lisgã. B na n lisa yãmb koom pʋgẽ zãnga. Woto na n kɩtame tɩ nebã fãa bãng tɩ y rɩka y meng n kõ a Zeova, la tɩ rẽ tɛka, y lebga a Zeova Kaset soaba.
B SẼN NA N LIS YÃMB KOOMẼ WÃ VÕORE
23. Reeg lisg “ne Ba, la Bi-ribla, la Sɩɩg-sõng yʋʋr” rat n yeelame tɩ bõe?
23 A Zeezi yeelame tɩ yẽ karen-biisã na n deega lisg “ne Ba, la Bi-ribla, la Sɩɩg-sõng yʋʋre.” (Karm-y Matye 28:19.) Woto rat n yeelame tɩ bõe? Rat n yeelame tɩ y sak n deegame t’a Zeova la yĩngr la tẽng naaba, tɩ y mii tʋʋmd ning a Zeezi sẽn tar Wẽnnaam daabã pidsg pʋgẽ wã, la Wẽnnaam sẽn pidsd a raabã ne a vʋʋsem sõngã maasem to-to.—Yɩɩn-sõamyã 83:19; Matye 28:18; Galat-rãmbã 5:22, 23; 2 Pɩyɛɛr 1:21.
24, 25. a) Lisgã makda bõe? b) Yaoolem sakã pʋgẽ, bõe yell la d na n gome?
24 Lisgã makda bũmb sẽn tar yõod wʋsgo. B sã n lis yãmb koomẽ wã, makda y sẽn ki, y pĩnd tʋʋmã yĩnga, rat n yeel tɩ y basa y pĩnd tʋʋmã. Y sã n puki, yaa y sẽn lebg n na n vɩɩmd tɩ zems ne Wẽnnaam raabã. Wilgdame tɩ rẽ tɛka y na n tũu a Zeova. Tẽeg-y me tɩ yaa a Zeova la y sẽn dɩk y meng n kõ wã, pa ninsaal bɩ siglg wall tʋʋmd ye.
25 Yãmb sã n deeg lisgu, na n sõng-y lame tɩ y zoodã ne a Zeova pãng paase. (Yɩɩn-sõamyã 25:14) La ned sã n deeg lisgu, pa wilgd tɩlɛ t’a na n paama fãagr ye. Tʋm-tʋmd a Poll yeelame: “Bɩ y tʋm fãagrã tʋʋm ne rabeem la rigbu.” (Filip-rãmbã 2:12) Lisgã yaa sɩngr bala. La y na n maana wãn tɩ yãmb ne a Zeova zoodã kell n tall pãng wakat fãa? Yaoolem sakã pʋgẽ la d na n leok sok-kãngã.

robotstxt: allowed

filter: keep


text:
SAK 10
Y maanda wãn n bãng tũudum hakɩkã?
1. Tũudmã fãa yaa sõma bɩ?
A Zezi lugla tũudum a ye tãa. Rẽ la tũudum hakɩkã. A mak-a-la ne so-buk sẽn debd vɩɩm sẽn kõn sa zĩigẽ, la a yeel t’a “yãtb yaa bilfu.” (Matɩe 7:14) Yaa tũudum ning neb sẽn sakd Biiblã sẽn yetã bal n tat Wẽnnaam yam. Tũudum hakɩkã nebã sẽn tẽed bũmb ninsã fãa yaa a ye.
2. A Zezi ra pĩnd n keooga kiris-nebã ne bõe?
A Zezi ra keooga kiris-nebã tɩ b gũus tɩ neb n na n wa yik n zãmsd b taabã yɛl sẽn pa sɩda. Nin-kãensã maanda wa b yaa kiris-neba. B yetame tɩ b tũuda Kiristã. La y sã n ges neere, y bãngdame tɩ b pa kiris-neb hakɩk ye. Bõe yĩnga? Bala yaa tũudum hakɩkã bal n sõngd nebã tɩ b toeemd b zʋgã la b manesmã, tɩ ned fãa tõe n yã.
3. Wãn to la y tõe n bãng kiris-neb hakɩkã n bake?
Ad bũmb a nu sẽn tõe n sõng-yã:
Kiris-neb hakɩkã kɩsa sɩd tɩ Biiblã yaa Wẽnnaam Gomde. B modgd n tũuda Biiblã sẽn yetã. Woto yĩnga, tũudum hakɩkã pa zãmsd nebã ninsaalb tagsa ye. (Matɩe 15:7-9) Kiris-neb hakɩkã tũuda bũmb nins b sẽn zãmsd nebã. B pa yet n yaool n pa tũudẽ ye.
—Karm-y Zã 17:17; 2 Tɩmote 3:16, 17.
Kiris-neb hakɩkã waoogda Wẽnnaam yʋʋrã sẽn yaa Zeova wã. A Zezi ra waoogda Wẽnnaam yʋʋrã, bala a wilg-a-la nebã. A zãmsa nebã tɩ b bãng Wẽnnaam, la a yeel-b tɩ b pʋʋs t’a yʋʋrã paam waoogre. (Matɩe 6:9) Yãmb sẽn beẽ wã, yaa tũudum bʋg n wilgd nebã Wẽnnaam yʋʋrã?
—Karm-y Zã 17:26; Rom dãmb 10:13, 14.
Kiris-neb hakɩkã moonda Wẽnnaam Rĩungã koɛɛga. Wẽnnaam tʋma a Zezi t’a wa moon Rĩungã koe-noogo. Yaa Wẽnnaam Rĩungã bal n yaa ãdem-biisã zu-loees tɩɩm. A Zezi kell n goma Rĩungã yell n tãag a kũumã. (Luk 4:43; 8:1; 23:42, 43) A yeelame t’a karen-biisã na n moona Rĩungã koɛɛgã. Ned sã n yeel-y t’a rat n taas-y-la Wẽnnaam Rĩungã koɛɛga, y na n zoe n tagsame tɩ yaa tũudum bʋg neda?
—Karm-y Matɩe 24:14.
Kiris-neb hakɩkã pa kẽesd b toog dũniyã yɛlẽ ye. B sẽn pa kẽesd b toog politikã la zabã pʋgẽ wã yĩnga, y tõe n bãng-b lame n bake. (Zã 17:16; 18:36) Sẽn paase, b pa wõnd dũni-kãngã nebã sẽn tar manesem la zʋg-wẽnsã ye.
—Karm-y Zak 4:4.
Kiris-neb hakɩkã nonga taaba. B sẽn tũud Biiblã kɩtame tɩ bu-welsg pa be b sʋk ye. Naoor wʋsgo, ziri tũudmã rãmb kẽesda b toog tẽnsã zabẽ, la kiris-neb hakɩkã yẽ pa maand woto abada. (Miise 4:1-3) B pʋd n dɩkda b sẽkã la b tarmã n sõngd nebã la b kengd b raoodo.
—Karm-y Zã 13:34, 35; 1 Zã 4:20.
4. Y na n tõog n bãnga tũudum hakɩkã n bak bɩ?
Tũudum bʋg n be, t’a sẽn zãmsd nebã bũmb ninsã fãa yit Biiblã pʋgẽ, t’a nebã waoogd Wẽnnaam yʋʋrã, la b moond tɩ yaa Wẽnnaam Rĩungã bal la ãdem-biisã zu-loees tɩɩm? Tũudum bʋg neb n nong taaba, la b pa kẽesd b toog tẽnsã zabẽ? Yaa bʋgo?
Y sã n dat n bãng n paase
Biiblã sɩd yetame tɩ bõe?
Tũudum sẽn tat Wẽnnaam yam
Bɩ d ges bãn a yoob sẽn kɩtd tɩ d bãng tũudum hakɩkã neb n welge.


text:
Kibar 70: Zĩm-bedr n vel a Zonas
GES-Y rao ning sẽn be koomã pʋgẽ wã. Yell n na n paam-a, bala zĩnfã rat n vel-a lame. Yãmb mii raoã bɩ? A yʋʋr la a Zonase. Bɩ d ges bũmb ning sẽn kɩt t’a wa be koomã pʋgẽ wã.
A Zonas yaa a Zeova no-rɛɛsa. No-rɛɛs a Eliize kũumã poor bala, a Zeova yeela a Zonas yaa: ‘Yik n kẽng Niniiv sẽn yaa tẽn-kãsengã n tɩ moon n yeel t’a nebã kongame. Bala b wẽnemã yaa wʋsgo.’
La a Zonas ra pa rat n kẽng ye. A zãgsame n yik n kẽ batayo sẽn da pa teesd Niniiv sẽnes meng ye. La a Zeova sũurã pa yɩ noog ne-a ye. A kɩtame tɩ seb-kẽeng na n fug wʋsg hal tɩ batayo wã meng rat n bõre. Rabeem wʋsg n yõk batayo wã rãmb tɩ b kelemd n kot b wẽnnaam dãmbã tɩ b sõng-ba.
A Zonas wa n kong n yeel-b lame yaa: ‘Mam tũuda a Zeova, Wẽnnaam ning sẽn naan yĩngr la tẽngã. A Zeova yeela maam tɩ m maan bũmbu, la mam pa rat n maan ye. Rẽ n kɩt tɩ m zoetẽ.’ Batayo wã rãmb sok-a lame yaa: ‘D maan-f bõe tɩ sebgã sigi?’
A Zonas yeelame tɩ b rɩk yẽ n lob koomã pʋgẽ tɩ koomã na n sigame. Batayo wã rãmb ra pa rat n lob-a ye. La b sẽn wa n mik tɩ sebgã yãngdame wã, b kong n dɩk-a lame n lob koomã pʋgẽ. Sebgã kell n yõka zĩig pʋgẽ, tɩ koomã me sigi.
B sẽn lob a Zonas koomẽ wã, zĩm-bedr n vel-a, la a pa ki ye. A paa zĩnfã pʋgẽ rasem a tãabo. A Zonas sũurã sãamame, a sẽn zãgs a Zeova noorã n pa kẽng Niniivã. Yãmb mii a sẽn maan bũmb ning a sẽn wa n be zĩnfã pʋgẽ wã bɩ?
A pʋʋsa a Zeova n bõos-a t’a sõng-a. A Zeova kɩtame tɩ zĩnfã tɩ wʋk a Zonas koomã noore. Rẽ poore, a Zonas kẽnga Niniivi. Woto wilgda tõnd t’a Zeova sã n yeel tɩ d maan bũmbu, d segd n maaname.
Zonas sak a 1 n tɩ tãag a 4.
Sogsgo
- A Zonas yaa ãnda, la a Zeova yeel-a lame t’a maan bõe?
- A Zeova sẽn tʋm a Zonas t’a ra pa rat n kẽngã, a Zonas maana bõe?
- A Zonas yeela batayo wã rãmb tɩ b maan bõe tɩ sebgã sigi?
- Wala y sẽn ne foto wã zʋgã, a Zonas sẽn wa n bõrd mogrã pʋgẽ wã, bõe n paam-a?
- A Zonas paa zĩm-bedrã pʋgẽ rasem a wãna, la bõe la a maan-yã?
- Zĩm-bedrã sẽn wʋk a Zonasã poore, a yik n kẽnga yɛ, la woto zãmsda tõnd bõe?
Sogsg a taaba
- Karm-y Zonas 1:1-2:1.
A Zeova sẽn tʋm a Zonas t’a tɩ moon Niniiv nebã, wãn to la a Zonas ra get tʋʋm kãngã? (Zon. 1:2, 3; Yel. 3:7; Koɛ. 8:12)
- Karm-y Zonas 2:2, 3, 11.
Wãn to la a Zonas kibarã kõt tõnd bas-m-yam t’a Zeova na n leokda tõnd pʋʋsgã? (Yɩɩl 22:25; 34:7; 1 Zã 5:14)
- Karm-y Zonas 3:1-10.
A Zeova sẽn kell n kõ a Zonas tʋʋmd baa ne a pipi kongrã kõta tõnd bas-m-yam bʋgo? (Yɩɩl 103:14; 1 Pɩɛ. 5:10)
Tõnd sã n nong n yɩta tao-tao n sãbsd tõnd moonegã zĩigẽ nebã, bõe la a Zonas ne Niniiv nebã kibarã zãmsd tõndo? (Zon. 3:6-9; Koɛ. 11:6; Tʋʋ. 13:48)


text:
Kibar 28: A Moiiz sẽn põs to-to
YÃMB nee bi-pɛɛlg ning sẽn gãd pagã nugã n yãbdã bɩ? Yaa a Moiizi. Yãmb mii pʋg-ne-kãngã sẽn yaa ned ning bɩ? Yaa Ezipt naab a Faraõ bi-pugla.
A Moiiz ma wã solg-a lame hal t’a wa paam kiis a tãabo. A ra pa rat tɩ Ezipt nebã kʋ-a ye. La a sẽn da mi tɩ b na n wa baas n yãa a biigã yĩnga, a maana bũmb n na n kogl-a sẽn na yɩl tɩ b ra kʋ-a ye.
A rɩka peoog n maneg sõma tɩ koom pa tõe n kẽ ye. A sagla a Moiiz peoogã pʋga, n yaool n dɩk peoogã n tɩ rɩgl Nill kʋɩlgã noore, moodã sʋka. A yeela a Moiiz kẽem a Miryam t’a yaas be sɛɛg n ges bũmb ning sẽn na n maane.
A Faraõ bi-puglã waa Nill kʋɩlgẽ wã n na n so, n yã peoogã sẽn be moodã sʋka. A yeela a yemb-poak a ye t’a tɩ rɩk peoogã n wa kõ-a. A Faraõ bi-puglã sẽn fõk peoogã, a yãame tɩ yaa bi-pɛɛlg sẽn yaa neer n sag be. Ra yaa a Moiizi. A ra yãbdame. A nimbãanegã yõka bi-puglã, t’a ra pa rat tɩ b kʋ-a ye.
A Miryam sẽn yã rẽ wã, a kolgame. Yãmb pa ne-a fotã zug sɩda? A Miryam soka a Faraõ bi-puglã yaa: ‘Yãmb datame tɩ mam tɩ bool Israɛll pag a yembr t’a wa reeg biigã n yẽsem n kõ-y bɩ?’
A Faraõ bi-puglã leokame t’a kẽng n tɩ bool pag t’a wa.
A Miryam wudga tao-tao n tɩ bool a ma. A Moiiz ma wã sẽn wa n ta, a Faraõ bi-puglã yeel-a lame t’a reeg biigã n yẽsm-a la a ges a yell t’a na n yao-a lame.
A Moiiz ma wã sɩd gesa a biigã yelle. A Moiiz sẽn wa n lebg bedr bilfu, a ma tall-a lame n tɩ kɩs a Faraõ bi-puglã, t’a wub-a wa a meng biiga. A Moiiz bɩɩ a Faraõ zakẽ wã.
Yikri 2:1-10.
Sogsgo
- Bi-pɛɛlg ning sẽn be foto wã zugã yaa ãnda, la ãnd nug-bil la a sẽn gãdã?
- Bõe la a Moiiz ma wã maan sẽn na yɩl tɩ b ra kʋ a bi-pɛɛlgã?
- Bi-pugl kɩdgã sẽn be fotã zugã yaa ãnda, la bõe la a maan-yã?
- A Faraõ bi-puglã sẽn yã bi-pɛɛlgã, bõe la a Miriam yeel-yã?
- Bõe la a Faraõ bi-puglã yeel a Moiiz ma wã?
Sogsg a taaba
- Karm-y Yikr 2:1-10.
Maana a wãn t’a Moiiz ma wã paam n na n wub a biigã la a zãms-a a Zeova noyã, la woto zãmsda roagdbã fãa bõe? (Yik. 2:9, 10; Tõo. 6:6-9; Yel. 22:6; Ef. 6:4; 2 Tɩm. 3:15)


text:
SAK A 5
Sa-kãsengã waoong koɛɛgã: Ãnd n kelge, la ãnd n pa kelge?
A Nowe wakatẽ wã, neb wʋsg ra maanda wẽnga. Sɩngre 6:5
A Ãdem ne a Hawa roga kamba. Tarẽ-n-tarẽ, nebã wa n lebga wʋsgo. La wakat n wa n zĩnd tɩ malɛgs kẽer lebg tõatba, n pʋg a Sʋɩtãana.
B siga tẽngã zug n tedg b mense, n lebg ninsaalb n dɩgs pagba. Pʋg-kãens roga kamb pãng sẽn yɩɩd ninsaalbã, tɩ b wẽnemã loog noore.
Woto kɩtame tɩ dũniyã ra pid ne neb sẽn tʋmd tʋʋm-wẽnse. Biiblã yeta woto: ‘Ninsaalbã wẽng ra yaa wʋsg dũniyã zugu, la wakat fãa, ninsaalbã yam ne b sũy tagsg fãa yaa wẽng bala.’
A Nowe kelga Wẽnnaam, n sɩd ka koglgã. Sɩngre 6:13, 14, 18, 19, 22
A Nowe ra yaa nin-sõngo. A Zeova yeel-a lame t’a na n kɩtame tɩ sa-kãseng ni n sãam nin-wẽnsã.
Wẽnnaam le yeela a Nowe t’a ka koom kogl-kẽenga, n kẽes a zakã rãmb la rũms buud toor-toore.
A Nowe keooga nebã tɩ sa-kãseng n wate, la b pa kelg-a ye. Kẽer ra laad-a lame, tɩ kẽer meng kisg-a.
Koglgã sẽn ka n sa wã, a Nowe kẽesa rũmsã be.
Y sã n dat n bãng n paase
Koe-noog sẽn yit Wẽnnaam nengẽ!


text:
SAK A 3
Sɩngrẽ wã, vɩɩmã ra yaa wãn-wãna?
A Zeova kõo a Ãdem ne a Hawa bõn-sõma wʋsgo. Sɩngre 1:28
A Zeova naana pag n kõ a Ãdem. Pagã yʋʋr la a Hawa.—Sɩngre 2:21, 22.
A Zeova naan-b lame tɩ b yĩnsã la b tagsa wã fãa yaa sõma zãnga.
A ning-b-la Edɛn. Zĩigã ra yaa neer wʋsgo, tɩ kʋɩls koom zoet be, tɩ tɩɩs sẽn womd biisi, la rũms toor-toor me be be.
A Zeova goma ne-ba, n wilg-b a sẽn datã. B sã n da kelg-a la b sak-a, b ra na n vɩɩ arzãn pʋgẽ tẽngã zugu, n pa kiidẽ ye.
Tɩɩg a ye biis la Wẽnnaam yeel-b tɩ b ra rɩ ye. Sɩngre 2:16, 17
Tɩɩg a ye n da be a Ãdem ne a Hawa sẽn da beẽ wã, t’a Zeova yeel-b tɩ b sã n dɩ a biisã, b na n kiime.
Malɛk a ye n lebg tõata, n kɩɩs Wẽnnaam. Yẽ la b sẽn boond t’a Sʋɩtãanã.
A Sʋɩtãan da pa rat t’a Ãdem ne a Hawa sak a Zeova ye. Rẽ n kɩt t’a tũnug ne waaf n yeel a Hawa t’a sã n dɩ tɩɩgã biisi, a pa na n ki ye, a na n lebga wa Wẽnnaam. La yaa vẽeneg tɩ yaa ziri fasɩ.—Sɩngre 3:1-5.
Y sã n dat n bãng n paase
Koe-noog sẽn yit Wẽnnaam nengẽ!


text:
Y
Yel-sɩgdsee la b sẽn tar wẽeg laning Dĩina zugu
Morã goma a waazʋ wã pʋgẽ, vẽenem laning sẽn kẽed ne yel-sɩngdsã la belgr tagsãa, la b leb n gom sabab lanins sẽn wat ne sũnna meneng nebã tũudma pʋgẽ, la b leb n gom yel-sɩngsã sẽn yɩ sabab n wane sul-wẽens la sul-menemdse.
D
Dĩina gũudb ya b naase lihlaangã pʋgẽ
B goma lihlaangã koglg yelle, kaseta yiibu:A- Rãynm soaba pʋgẽ b goma:1- Dĩina koglg sẽn dog bãngdba zugu.2- Dĩina koglg sẽn dog ra-kãagba zugu.3- Dĩina koglg yell sẽn dog kasemba zuguB- Kasetã yiib n soab pʋgẽ b goma:4- Dĩina gũuma yell sẽn dog Kom-bi-Bɩɩsã zugu.5- B leb n goma yel sãnda sẽn kẽed ne sũurã loeega yela sẽog la koob wakate.
B
Bãngr sõsg seg-taaba Bãng yell zug
A gomame n wilg:Bãngr lanins sẽn tog n yɩɩd Lihlaangã pʋgẽ, sẽn yaa Ak- kurãan bãngre, la sũnna Bãngre, la daliil lanins sẽn wild sũnna gãdb sẽn yaa tɩlay, la yalla tõnd tara tʋlsm ne nusã tõom bãngr bɩɩ? la pagba bãngrã baob yõodo. La Bãngdba sẽn kõ vẽenem laning bãngrã baob zugu
L
Lihlaam-poak nakẽndre
B goma pag ziri lihlaanga pʋgẽ, la a gom pag hake ramba la yel lanĩns sẽn yaa tιlay n dog a zugu, a lebẽ goma pag luda-meg lihlaagã pʋga yelle, la pag lihlaanga zãmsg yelle, la pag tẽeg tιrga dĩina pʋgẽ wã yelle, n tʋg n baas ne sogsg legsgo.
S
Sogseg legsego
B kõo vẽenem yel lanins sẽn watã zugu:1- Semineer ramba bʋʋdo2- Pʋʋs Ahmadɩya maa sɩɩ’a ned poorẽ bʋʋdo3- Lihlaam pok sẽn na n fur mompeer bʋʋdo4- Lihlaam pok sẽn na n fur pʋʋs-bahd bʋʋdo5- Ra-saar tikr hutb pʋgẽ bʋʋdo6- Fagir laandãan bog la naoongã sẽn be wã7- Pagb laandãan bʋʋdo8- Yals limaam taor n pʋʋs bʋʋdo9- Yalla kũum tõe pʋʋs n yɩlmame bɩɩ
S
Sɩɩ’a wã ne b sũur loesã yela
B kõo vẽenem yel lanins sẽn watã zugu:1- Sɩɩ’a wã sɩngre tũu ne a Abdullay bun Saba’ nugu.2- A Abdulay bun Saba’ menengã goama.3- Sɩɩ’a wã loees lanins sẽn yiisd ned Dĩina pʋgẽ; ( guraabiya, Tɩɩniya, mahdɩya, gaf-ramba yoobã tõdgre, Sahaabsã kɩflgo, karbala’ yɩɩsg ne Mak la mandĩina)4- B leb n kewã nebã n yi b Dĩina la b waazʋ rambã, la B karãn-dottã.


text:
SAK PIIG LA A TÃABO
D ges vɩɩmã wa Wẽnnaam sẽn get-a to-to wã
Wãn to la Wẽnnaam get vɩɩmã?
Wẽnnaam tagsg yaa bõe ne pʋg-yiisgu?
Wãn to la d wilgd tɩ d waoogda vɩɩmã?
1. Ãnd n naan bõn-vɩɩsã fãa?
A ZEOVA “yaa sɩd Wẽnnaam. Bãmb n yaa Wẽnnaam sẽn vɩ.” Woto la no-rɛɛs a Zeremi yeel-yã. (Zeremi 10:10) Sẽn paase, Wẽnnaam a Zeova yaa bõn-vɩɩsã fãa Naanda. Malɛgs sẽn be saasẽ yeel-a lame: “Yãmb n naan bũmb fãa, la yaa yãmb daaba yĩng la yãmb naan bãmb tɩ b beẽ.” (Wilgri 4:11) Rĩm a Davɩɩd yɩɩlame n pẽg Wẽnnaam n yeel woto: “Vɩɩm ko-bundum zĩig bee ne yãmba.” (Yɩɩl Sõamyã 36:10) Rẽnd vɩɩmã yaa Wẽnnaam kũuni.
2. Bõe la Wẽnnaam maand n zãad tõnd vɩɩmã?
2 A Zeova leb n zãada tõnd vɩɩmã. (Tʋʋma 17:28) Yaa yẽ n kõt tõnd rɩɩbã, koomã, pemsmã, la yẽ n kõ tẽngã tɩ d vɩ a zugu. (Tʋʋma 14:15-17) A Zeova maana woto n kɩt tɩ vɩɩmã be yamleoogo. La d sã n dat n dɩ vɩɩmã nafa tɩ pidi, yaa d sẽn na n bao n bãng Wẽnnaam noyã la d tũ-ba.—Ezai 48:17, 18.
D TALL WAOOGR NE VƖƖMÃ
3. Wãn to la Wẽnnaam da get a Abɛll kʋʋbã?
3 Wẽnnaam datame tɩ d tall waoogr ne d mengã vɩɩmã, la ne neb a taabã vɩɩm. Wala makre, a Ãdem ne a Hawa wakatã, b biribl a Kayẽ sũur yika ne a yao a Abɛlle, t’a Zeova keoog a Kayẽ t’a gũus t’a sũ-yikrã tõe n wa kɩtame t’a maan yel-wẽn-kãsenga. La a Kayẽ pa kelg ye. A “yika zabr ne a yao wã n kʋ-a.” (Sɩngre 4:3-8) A Zeova sɩbga a Kayẽ a sẽn kʋ a yaoã yĩnga.—Sɩngre 4:9-11.
4. A Moiiz Tõogã pʋgẽ, wãn to la Wẽnnaam wilg tagsg ning d sẽn segd n tall vɩɩmã zugã vẽenega?
4 Yʋʋm tusa poore, a Zeova kõo Israɛll nin-buiidã noy sẽn na yɩl n sõng-b tɩ b maan a raabã. A sẽn tũnug ne no-rɛɛs a Moiiz n kõ no-kãensã wã yĩngã, wakat ninga b boond-b lame t’a Moiiz Tõogã. A Moiiz Tõogã noor a yembr yetame: “Da kʋ ned ye.” (Tõodo 5:17) Rẽ ra wilga Israɛll nebã tɩ Wẽnnaam geta ninsaal vɩɩmã wa bũmb sẽn tar yõod wʋsgo, la tɩ nebã me segd n gesa b taabã vɩɩm wa bũmb sẽn tar yõod wʋsgo.
5. Wãn to la d segd n ges pʋg yiisgu?
5 La yaa wãn to yẽ ne biig sẽn nan ket a ma pʋgẽ vɩɩm? Sã n yaa ne a Moiiz Tõogã, f sã n maan tɩ biig sẽn be a ma pʋgẽ ki, yaa wẽnga. Vẽenega, baa biig sẽn ket n be a ma pʋgẽ vɩɩmã tara yõod wʋsg a Zeova nifẽ. (Yikri 21:22, 23, Sebr Sõngo; Yɩɩl Sõamyã 127:3) Woto wilgdame tɩ pʋg yiisg yaa wẽnga.
6. Bõe yĩng tɩ d pa segd n kisg d to?
6 Tall waoogr ne vɩɩmã rat n yeelame me tɩ d tall tagsg sẽn zems ne d taabã. Biiblã yetame: “Ned ninga fãa sẽn kis a ba-biiga, a yaa nin-kʋʋda, la yãmb miimi tɩ nin-kʋʋd ka tar vɩɩm sẽn ka sɛt ye.” (1 Zã 3:15) D sã n dat vɩɩm sẽn pa satã, d pa segd n kisg ned baa a yembr d sũurã pʋgẽ ye, bala naoor wʋsgo, yaa kisgrã n wat ne nen-kɛglem tʋʋmã. (1 Zã 3:11, 12) Yaa tɩlae tɩ d zãms taab nonglem.
7. Nebã tara manesem bʋs sẽn wilgd tɩ b pa tar waoogr ne vɩɩmã?
7 Yaa wãn to yẽ la d na n wilg tɩ d waoogda d mengã vɩɩm? Ninsaal pa rat n ki ye, la neb kẽer ningda b vɩɩmã yell pʋgẽ sẽn na yɩl n noog b yõore. Wala makre, neb wʋsg yũuda sɩgaar la b rɩt taba, n dɩkd tɩ-toos la dorg rãmba. Sẽn maand-b woto wã sãamda b yĩnsã laafɩ, la naoor wʋsgo, kʋʋd-b lame. Ned sẽn minim n maand woto pa get vɩɩmã wa bũmb sẽn yaa bõn-sõng la sẽn tar yõod wʋsg ye. Manesem kãensã yaa rẽgd Wẽnnaam nifẽ. (Rom dãmba 6:19; 12:1; 2 Korẽnt dãmba 7:1) Sẽn na yɩl n balem Wẽnnaam tɩ ta a yam, d segd n basa minim wẽns kãensã. Baa ne basgã sẽn tõe n yɩ toog wʋsgã, a Zeova tõe n sõng-d lame tɩ d tõoge. La a nanda modgr nins d sẽn maand n zãad vɩɩmã a sẽn kõ-d tɩ tar yõodã.
8. Bõe yĩng tɩ d segd n maan gũusg wakat fãa n bao n kogl vɩɩmã?
8 D sã n tar waoogr ne vɩɩmã, d na n bao n kogl-a-la wakat fãa. D pa na n tall yam-kaalg ne-a, la d pa na n ning-a yell pʋgẽ sẽn na yɩl n sidg d yĩns ye. D sã n wa zomb montɛɛr bɩ n wẽnd mobilli, d na n maana gũusgu, la d na n zãaga d mens ne yĩn-wɩsgr bɩ reem nins sẽn naag ne pãbr bɩ sẽn tõe n wa ne yellã. (Yɩɩl Sõamyã 11:5) Wẽnnaam da kõo Israɛll nebã no-kãngã: “Fo sã n me ro-paalga [gasg buudu], bɩ f ning a zug kogre, tɩ ned sã n dʋ a zug n lʋɩ, bɩ ra yɩ fo yell ye.” (Tõodo 22:8) Wala sẽn zems ne no-kãngã sẽn wilgd bũmb ningã, zã-y y roogã sõma. Wala makre d segd n mee d rotã n maneg rigno-koakã sõma tɩ ra wa kɩt tɩ ned lʋɩ n pogl ye. Y sã n tar montɛɛr bɩ mobilli, modg-y t’a yɩ sõma. Ra bas-y tɩ y roogã, y montɛɛrã bɩ y mobillã wa ne yell n kõ yãmb meng bɩ neb a taab ye.
9. Tõnd sã n tar waoogr ne vɩɩmã, manesem bʋg la d na n tall ne rũmsã?
9 Yaa wãn to yẽ ne rũmsã vɩɩm? Rũmsã vɩɩm me yaa bõn-sõng ne Naandã. Wẽnnaam kõo sor tɩ ninsaalbã kʋ rũmsã n wãb b nemdã la b sɩ b gãndã n maan futu, bɩ n kʋ-b n kogl b mens vɩɩm. (Sɩngre 3:21; 9:3; Yikri 21:28) La nams rũmsã bɩ kʋ-b n deem bal yaa wẽnga, la wilgdame tɩ f pa tar waoogr baa bilf ne vɩɩmã sẽn yaa bõn-sõng Wẽnnaam nifẽ wã ye.—Yelbũna 12:10.
D TALL WAOOGR NE ZƖƖMÃ
10. Wãn to la Wẽnnaam wilg tɩ loees n be vɩɩmã ne zɩɩmã sʋka?
10 A Kayẽ sẽn kʋ a yao a Abɛllã poore, a Zeova yeela a Kayẽ: “Fo yaowã zɩɩm kelemdame n yit tẽnga pʋgẽ n boond maam.” (Sɩngre 4:10) Wẽnnaam sẽn wa n gomd a Abɛll zɩɩmã yellã, ra yaa a Abɛll vɩɩmã yell la a gomda. A Kayẽ ra yãka a Abɛll yõorã, la masã b ra segd n sɩbg-a lame. Ra yaa wala a Abɛll zɩɩmã bɩ a vɩɩmã ra kelemdame n kot a Zeova t’a kao bʋʋdo. A Nowe wakatẽ sãoong sa-kãsengã poore, b leb n wilga loees ning sẽn be zɩɩmã ne vɩɩmã sʋkã. Sẽn deng sãoong sa-kãsengã, ninsaalbã ra rɩta vãado, koodo, la tɩɩs buud toor-toor biis bala. Sãoong sa-kãsengã poore, a Zeova yeela a Nowe ne a komdibli wã: “Bõn-kẽnds nins fãa sẽn tar vɩɩma na n yɩɩ yãmb dɩɩbo; mam le kõta yãmb bãmb fãa wa mam sẽn da kõ yãmb zẽeda ne bõn-bɩtsã.” La Wẽnnaam wilga bãmb bũmb a ye sẽn kisi: “Bɩ y ra rɩ nemd ne a vɩɩm ye, sẽn dat n togse t’a zɩɩm.” (Sɩngre 1:29; 9:3, 4) Vẽenega, a Zeova rɩka bõn-naandsã vɩɩm n tɩ loe ne b zɩɩmã.
11. A Nowe wakatã tɛka, Wẽnnaam kõo neba noor tɩ b ra maan bõe ne zɩɩmã?
11 D wilgdame tɩ d tara waoogr ne zɩɩmã, n pa rɩt-a ye. Tõog ning a Zeova sẽn kõ Israɛll nebã pʋgẽ, a kõo noor tɩ: “Ned . . . sã n kẽng tãoosg n paam dũng bɩ bõn-yɩgdg sẽn wãbda, bɩ a raag a zɩɩm n bus ne tom. . . . La mam yeela Israɛll neba tɩ b ra rɩ zɩɩm ye.” (Maankʋʋre 17:13, 14) Pipi, yaa a Nowe la Wẽnnaam kõ noor ning sẽn yet tɩ b ra rɩ rũmsã zɩɩmã, yʋʋm 800 sẽn da looge, la Israɛll nebã ra segd n ket n tũuda no-kãngã. A Zeova tagsgã ra yaa vẽenega: A sõgen dãmbã ra tõe n wãba rũms nemdo, la b ra pa segd n dɩ b zɩɩmã ye. B ra segd n daaga zɩɩmã tẽnga, tɩ wilgdẽ tɩ b rɩka rũngã vɩɩm n lebs Wẽnnaam.
12. No-bʋg sẽn tɩ loe ne zɩɩmã la b kõ ne vʋʋsem sõngã maasem pipi kiris-nebã wakatẽ, tɩ d segd n ket n tũud rũndã-rũndã?
12 Kiris-neba me segd n tũu noor sẽn wõnd woto. Pipi kiris-nebã wakatẽ, tʋm-tʋmdbã la rap a taab sẽn da yaa a Zezi karen-biisã taoor-lʋɩtb sɛga taab n dɩk sard n wilg noy nins kiris-nebã fãa sẽn da segd n tũ wã. Ad b sẽn dɩk sard ningã: “Sɩɩg Sõngo la tõnd me tẽedame tɩ yaa neer tɩ tõnd da paas yãmb zɩɩb sẽn yɩɩd bõn-kãensa sẽn yaa tɩlae wã ye. A yaa tɩ yãmb da rɩ maand nemd neb sẽn kõ bõn-naands b sẽn pʋʋsd wa Wẽnnaam, la zɩɩm, la bũmb nins sẽn sãrge [t’a zɩɩmã ket n be a nemdã pʋgẽ], la y ra maan yoob ye.” (Tʋʋma 15:28, 29; 21:25) Woto yĩnga, tõnd segd n ‘laka d mens ne zɩɩm.’ Wẽnnaam nifẽ, rẽ yõodã zema tõnd sẽn na n zãag d mens ne bõn-naands pʋʋsg la yoobo.
13. Rɩk-y makr n wilg tɩ noor ning sẽn yet tɩ d lak d mens ne zɩɩmã rat n yeelame tɩ d pa segd n sak tɩ b ning zɩɩm d yĩngẽ wã ye.
13 La rẽ yĩnga noor ning sẽn yet tɩ d lak d mens ne zɩɩmã rat n yeelame tɩ f pa na n sak tɩ logtor ning zɩɩm f yĩngẽ wã bɩ? N-ye. D rɩk makr ne logtor sẽn na n yeel yãmb tɩ y lak y meng ne rãam. Y na n tagsame t’a rat n yeelame tɩ y pa segd n yũ rãam, la tɩ y tõe n vʋdga rãam y yĩngẽ wã bɩ? Ayo. Rẽnd b sẽn yeel tɩ d lak d mens ne zɩɩmã me rat n yeelame tɩ d ra bas tɩ b ning-a d yĩnsẽ wã baa bilf ye. Rẽnd noor ning sẽn yeel tɩ d lak d mens ne zɩɩmã rat n yeelame tɩ d pa na n kõ ned sor t’a vʋdg-d n ning-d zɩɩm ye.
14, 15. Logtoɛɛmbã sã n yeel tɩ rẽnda kiris-ned reeg zɩɩm, a manesem segd n yɩɩ wãn to, la bõe yĩnga?
14 Yaa wãn to yẽ, kiris-ned sã n pogl pogl-kãsenga, bɩ a sã n bẽedẽ tɩ b tog n maan-a wopeer kãsenga? Wala makre logtoɛɛmbã tõe n yeel-a lame tɩ rẽnda a sak tɩ b ning-a zɩɩm, tɩ sã n pa rẽ a na n kiime. Yaa vẽeneg tɩ kiris-nedã pa rat n ki ye. Sẽn na yɩl n kogl a vɩɩmã sẽn yaa Wẽnnaam kũun sẽn tar yõod wʋsgã, a na n saka tɩbsg buud a taab sẽn pa kɩɩsd Wẽnnaam noorã zɩɩmã wɛɛngẽ wã. A na n baoa tɩbs-kãensã buud fãa sẽn pa tũud ne zɩɩm ningrã.
15 Rẽ yĩnga kiris-ned na n kɩɩsa Wẽnnaam noorã sẽn na yɩl n vɩɩmd bilf n paas dũni kãngã pʋgẽ bɩ? A Zezi yeelame: “Ned ninga sẽn na n gũ a vɩɩm, a vɩɩm na sãam, la ned ninga sẽn na n bas a vɩɩm mam yĩnga, a na paam a vɩɩm.” (Matɩe 16:25) D pa rat n ki ye. La d sã n kɩɩs Wẽnnaam noorã sẽn na yɩl n kogl d masã vɩɩmã, sã n pa gũusi, d tõeeme n wa kong vɩɩm sẽn pa satã. Rẽnd yaa yam tʋʋmd tɩ d tall bas-yard ne Wẽnnaam noyã sẽn yaa tɩrsã, n tar bas-m-yam tɩ d sã n ki baa sẽn yaa bũmb ning yĩng me, d vɩɩm Kõtã na n tẽega tõnd yell n vʋʋg-d tɩ d le paam vɩɩmã sẽn yaa kũun sẽn tar yõod wʋsgã.—Zã 5:28, 29; Hebre dãmba 11:6.
16. Wẽnnaam sõgen dãmbã rɩka sard sẽn pa vigsd n na n maan bõe zɩɩmã wɛɛngẽ?
16 Rũndã-rũndã, Wẽnnaam sõgen dãmb hakɩkã rɩka sard sẽn pa vigsd n na n tũ a noor ning a sẽn kõ zɩɩmã wɛɛngẽ wã. B pa na n dɩ rɩɩb baa a yembr sẽn tar zɩɩm ye. B pa na n sak n deeg zɩɩm n tɩbs b meng me ye. * B kɩsa sɩd tɩ zɩɩmã Naand n mi sẽn yaa sõma ne bãmba n yɩɩd nebã. Yãmb pa tẽed tɩ yaa woto sɩda?
B SẼN DA SEGD N DƖK ZƖƖMÃ N MAAN BŨMB NING BALA
17. Pĩnd wẽndẽ Israɛllã pʋgẽ, wãn to bal la b ra rɩkd zɩɩmã n tʋmdẽ tɩ sakd Wẽnnaam a Zeova nifẽ?
17 A Moiiz Tõogã wilga b sẽn da segd n dɩk zɩɩmã n maan bũmb ning bala. Pĩnd wẽndẽ Israɛllã neb tũudum pʋgẽ, a Zeova kõo noor woto: “Yĩng vɩɩm bee zɩɩm pʋgẽ. La mam kõo yãmb zɩɩm kãnga tẽn-kugra zug tɩ y maan paasg y vɩɩma yĩnga. Tɩ bõe, yaa zɩɩm n maand paasg ned vɩɩm yĩnga.” (Maankʋʋre 17:11) Israɛll nebã sã n da maan yel-wẽnã, b ra segd n maana rũng maoongo, n yãk a zɩɩmã n ning tẽn-kugrã sẽn da be sɛk roogẽ wã zugu, sẽn na yɩl n paam sugri. Kaoosg poore, b sẽn wa n me wẽn-doogã, b ra ningda maandã zɩɩm tẽn-kugrã sẽn da be be wã zugu. Yaa maand kãensã sasa bal la b ra tõe n dɩk zɩɩmã n tʋme.
18. Nafa bɩ bark bʋs la d tõe n paame, a Zezi sẽn daag a zɩɩmã yĩnga?
18 Kiris-neb hakɩkã pa tũud a Moiiz Tõogã ye. Woto yĩnga, b pa maand rũms maando, la b pa ningd rũmsã zɩɩm tẽn-kugr zug me ye. (Hebre dãmba 10:1) La b sẽn da ningd zɩɩmã tẽn-kugrã zug pĩnd Israɛllẽ wã ra yaa makr buudu. A makda Wẽnnaam Biribl a Zezi Kirist maoongã sẽn tar yõod wʋsgã. Wala d sẽn yã seb-kãngã sak a 5 wã pʋgẽ wã, a Zezi kõo a ninsaal vɩɩmã tõnd yĩng n daag a zɩɩmã tɩ yɩ maoongo. Rẽ poore a rʋʋ saasẽ, la a kolga Wẽnnaam ne a zɩɩmã a sẽn daagã yõod n wilg-a vugr wakat fãa yĩnga. (Hebre dãmba 9:11, 12) Rẽ yaa bũmb d sẽn tõe n tik n paam d yel-wẽnã sugri, la leb n paka sor tɩ d tõe n paam vɩɩm sẽn pa satã. (Matɩe 20:28; Zã 3:16) Ad b sẽn dɩk zɩɩmã n tʋm woto wã sɩd talla yõod wʋsgo. (1 Pɩɛɛr 1:18, 19) Yaa tõnd sẽn na n tall tẽeb ne a Zezi zɩɩmã a sẽn daagã bal la d tõe n paam fãagre.
19. Bõe la d segd n maan sẽn na yɩl tɩ ninsaal zɩɩm samd ra zĩnd d zugu?
19 D segd n talla mi-beoog wʋsg ne Wẽnnaam a Zeova, a sẽn nong-d n kõ-d vɩɩmã yĩnga. Rẽ yĩnga woto pa segd n tus tõnd tɩ d togs neb a taabã tɩ b tõe n paama vɩɩm sẽn pa sate, b sã n tall tẽeb ne a Zezi maoongã sɩda? D sã n tar waoogr ne d ãdem-bi-taasã vɩɩm, na n kɩtame tɩ d rat n moon-b woto ne yẽesem. (Ezekɩɛll 3:17-21) D sã n maan tʋʋm-kãngã neere, d na n tõog n yeela wa tʋm-tʋmd a Poll tɩ: “Yãmb zɩɩm ka be mam zug ye. Tɩ bõe, mam togsa yãmb Wẽnnaam daab zãnga n ka solg bũmb ye.” (Tʋʋma 20:26, 27) Togs nebã tɩ b bãng Wẽnnaam la a raabã yaa tʋʋm-sõng d sẽn tõe n maan n wilg tɩ d nanda vɩɩmã la zɩɩmã wʋsgo.
^ sull 16 Sẽn na yɩl n paam vẽnegr n paas tɩbsg buud a taab sẽn pa tũud ne zɩɩm ningrã zugu, bɩ y ges seb-bil ning a Zeova Kaset rãmbã sẽn yiis sẽn yaa Comment le sang peut-il vous sauver la vie ? seb-neng 13-17.


text:
A Zeova raabã na n pidsame!
“Mam sã n yeel bũmbu, mam kɩtdame t’a paam pidsgu. Mam sã n yãk yam n na n maan bũmbu, mam maand-a lame.”—EZA. 46:11.
1, 2. a) Bõe la a Zeova wilg tõndo? b) Ezayi 46:10, 11 la Ezayi 55:11 goamã kɩtame tɩ d tõe n kɩs sɩd ne bõe?
SƖNGR 1:1 wã pʋgẽ, b yeelame: “Sɩngr wẽndẽ, Wẽnnaam naana yĩngr la tẽngã.” Biiblã pipi goam la woto. Yaa koɛɛg-koɛɛga, la a sẽn sõngd tɩ d bãng bũmb ninsã waooga. Sɩd me, Wẽnnaam sẽn naan bũmb ninsã yaa wʋsgo. D sẽn tõe n yã ne nifã yaa bilf bala. Bũmb wʋsg me n be tɩ d pa tõe n bãng n bilg sõma ye. Wala makre, ãndũniyã yalem sẽn ta zĩig ningã, la bũmb ning sẽn kɩt tɩ f sã n lobg bũmb yĩngr bɩ a lebg n lʋɩ wã. (Koɛ. 3:11) Baasgo, a Zeova wilga tõnd a raabã sẽn yaa a soab ne tẽngã la ninsaalbã. A naana ninsaalbã a meng wõnego, n da rat tɩ b vɩɩmd tẽngã zug ne sũ-noogo. (Sɩng. 1:26) A ra ratame tɩ b yɩ a kamba, tɩ yẽ yɩ b Ba.
2 La Sɩngr sebrã sak a tãabã wilgdame tɩ bũmb n maane, tɩ kɩt tɩ pa yɩ wa a Zeova sẽn da ratã ye. (Sɩng. 3:1-7) La yell kae a Zeova sẽn pa tõe n welg ye. Baa fʋɩ pa tõe n gɩdg a Zeova t’a pa pids a raab ye. (Eza. 46:10, 11; 55:11) Rẽnd d tõe n kɩsa sɩd t’a Zeova sẽn da rat bũmb ning hal sɩngrẽ wã na n pidsa kɛpɩ.
3. a) Bõe la d zãms Biiblã n bãnge, tɩ tar yõod wʋsgo? b) Bõe yĩng tɩ d sẽn na n gom dẽ yell masã wã kell n zemse? d) Sogs-bʋs la d na n leoke?
3 D mii Wẽnnaam daabã ne tẽngã la ne ninsaalbã sẽn yaa a soaba. D mii tʋʋm-kãseng ning a Zeezi Kirist sẽn tar daab-kãng pidsg pʋgẽ wã me. Yaa bũmb a yiib Biiblã sẽn sõng tõnd tɩ d bãnge, tɩ tar yõod hal wʋsgo. Tõe meng tɩ d sẽn sɩng Biiblã zãmsgã, pa yã n zãag la d bãng bõn-kãens ye. Tõnd me ratame n sõng neb a taab tɩ b bãnge. Rẽnd kell n zemsame. Bala d zoe n boonda nebã n dat tɩ b wa naag tõnd n maan Kiristã kũumã tẽegre. (Luk 22:19, 20) Sẽn na n wa-bã na n bãnga bũmb wʋsg Wẽnnaam daabã wɛɛngẽ. Sẽn ta n sa wã, yɩta sõma tɩ d bao sogsg takɩ d sẽn tõe n sok neb nins d sẽn zãmsd Biiblã la neb a taaba, tɩ sõng-b tɩ b tʋlg n wa Tẽegrã. Wala makre: Bõe la Wẽnnaam da rat hal sɩngrẽ wã? Bõe yĩng tɩ pa yɩ wa Wẽnnaam sẽn da ratã? Bõe yĩng tɩ yaa a Zeezi sẽn ki tɩ yɩ maoongã yĩng la Wẽnnaam daabã na n pidsi? Sõs-kãngã pʋgẽ, sogs-kãensã la d na n leoke.
BÕE LA NAANDÃ RA RAT HAL SƖNGRẼ WÃ?
4. Bõe yĩng tɩ b yetẽ tɩ bũmb nins Wẽnnaam sẽn naanã moonda a ziirã?
4 Tõnd naand a Zeova ka to ye. A yamã la a bãngrã pa tar mak-n-taar ye. Sɩd me, bũmb nins a sẽn naanã fãa wilgda rẽ. (Sɩng. 1:31; Zer. 10:12) Fãa yaa neere, la sigl sõma. Woto wilgda tõnd bõe? D sã n maag d yĩng n gese, d nee vẽeneg tɩ bũmba fãa tara a yõodo, bõn-bɛdã la bõn-kɩdsã fãa. D sã n ges ninsaal yĩngã sẽn yaa to-to wã, wall d tags bi-pɛɛlg sẽn bɩt a ma pʋgẽ to-to wã, pa rẽ bɩ tẽngã la ãdsã sẽn yag vɩʋʋgẽ wã, sɩd yaa yel-soalem tɛkẽ. Pʋd n yaa a Zeova sẽn naan ninsaal t’a tõe n bãng bũmb sẽn sek pẽgrã yĩng la d sẽn tagsd bõn-kãensã yelle, n pẽgdã.—Karm-y Yɩɩn-sõamyã 19:2; 104:24.
5. Bõe la a Zeova maan-yã, tɩ kɩt tɩ zũnd-zãnd kae ãndũniyã pʋgẽ?
5 D sã n maag d yĩng n ges a Zeova sẽn naan bũmb ninsã, d neeme me tɩ fãa tũuda noy. A gãnega noy me sẽn wilgd ninsaalbã sẽn segd n zã b mens to-to, la a lugl noy bõn-naands a taabã me yĩnga. Rẽ fãa yaa sẽn na yɩl tɩ zũnd-zãnd ra zĩnd ye. (Yɩɩn. 19:8-10) Ãndũniyã bũmba fãa tara a zĩiga, la a yõodo. Wala makre, pãng buud n be n kɩtdẽ tɩ f sã n lobg kugr yĩngr bɩ a lebg n lʋɩ. Yaa pãn-kãng n kɩtd tɩ pemsmã tõnd sẽn vʋʋsdã be tẽngã zugu, la a kɩtdẽ tɩ mogrã koom mi n zẽkdẽ wall a sigda. Pãn-kãng sã n da ka be, d ra pa na n tõog n vɩɩmd tẽngã zug ye. Yaa ãndũniyã bũmb fãa sẽn tũud noyã n kɩt tɩ zũnd-zãnd pa beẽ wã. Woto wilgda vẽeneg tɩ Wẽnnaam tara raab ne ninsaalbã la tẽngã. D sã n wa moond koɛɛgã, d tõe n sõnga nebã tɩ b bãng sẽn naan-a ãndũniyã ne a bũmba fãa tɩ yaa sõma woto wã.—Vẽn. 4:11.
6, 7. Wẽnnaam naana a Ãdem ne a Awa tɩ b tõe n maan bõe?
6 A Zeova ra ratame tɩ ninsaalbã vɩɩmd tẽngã zug wakat sẽn kõn sa. (Sɩng. 1:28; Yɩɩn. 37:29) Wẽnnaam naana a Ãdem ne a Awa tɩ b tõe n maan bũmb toor-toor sẽn tar barka, sẽn na yɩl tɩ b vɩɩmã yɩ noogo. (Karm-y Zak 1:17.) A naan-b lame tɩ b tõe n yãk b toorẽ yam, tɩ b tõe n tagse, tɩ b tõe n yõg zoodo, la b nong taaba. Wẽnnaam wilga a Ãdem a sẽn tog n maan tɩ yɩ vẽeneg t’a sakd-a yẽ, la a wilg-a a sẽn na n maan to-to n ges a meng yelle, la a ges rũmsã la tẽngã yelle. (Sɩng. 2:15-17, 19, 20) A naana a Ãdem ne a Awa me tɩ b tõe n lemb bũmb n bãng a noosem, tɩ b tõe n sɩɩs bũmb n bãng a sẽn yaa to-to, tɩ b tõe n yã, la b tõe n wʋm bʋrgo, la yũugu. Woto kɩtame tɩ b ra tõe n dɩ bõn-sõma nins fãa sẽn da be arzãnã pʋgẽ wã yõod tɩ pidi. A Ãdem ne a Awa ra tara tʋʋm wʋsg sẽn be barka. Wakat fãa me, b ra na n bãngda bõn-paala.
7 Bõe me la Wẽnnaam da rat sɩngrẽ wã? A naana a Ãdem ne a Awa tɩ b tõe n dog kamb sẽn zems zãng wa bãmba. A ra ratame tɩ b kambã la b yagensã me rog kamba, hal tɩ tẽngã fãa wa pid ne ãdem-biisi. Wẽnnaam da ratame t’a Ãdem ne a Awa la roagd buudã fãa nong a kamb wa yẽ sẽn da nong a Ãdem ne a Awa to-to wã. A rɩka tẽngã ne bõn-sõma nins fãa sẽn be a zugã n kõ ninsaalbã, tɩ b na n soog wakat sẽn kõn sa.—Yɩɩn. 115:16.
BÕE YĨNG TƖ PA YI WA WẼNNAAM SẼN DA RATÃ?
8. Bõe yĩng tɩ Wẽnnaam kõ a Ãdem ne a Awa noor ning sẽn be Sɩngr 2:16, 17 wã?
8 La pa yɩ wa Wẽnnaam sẽn da ratã ye. Bõe yĩnga? A ra kõo a Ãdem ne a Awa noor n na n sõng-b tɩ b bãng tɩ pa bũmba fãa la b tar sor n na n maan ye. Ad a sẽn yeele: “Fo tõe n dɩɩ tɩɩs nins fãa sẽn be zẽedã zĩig pʋgẽ wã biisi. . . . Yaa tɩɩg ning sẽn kɩtd tɩ ned bãng wẽnga, ne sõmb n bakã biis bal la fo ka tog n dɩ. Bala, daar ning fo sẽn na n dɩ tɩ-kãngã bilã, fo na n kiime.” (Sɩng. 2:16, 17) Noorã ra yaa vẽenega, t’a tũub me pa toog ye. Sɩd me, tɩɩs sẽn da be zẽedã zĩigẽ tɩ b tõe n dɩ b bɩɩsã waooga.
9, 10. a) Bõe la a Sʋɩtãan yeel-yã, n dõd a Zeova? b) A Ãdem ne a Awa yãka yam n maan bõe? (Ges-y sõsgã sɩngrẽ fotã.)
9 A Sʋɩtãan tũnuga ne waaf n belg a Awa t’a kɩɩs a Zeova sẽn yaa a Ba wã. (Karm-y Sɩngr 3:1-5; Vẽn. 12:9) A yeelame tɩ sẽn pa “tɩɩsã fãa sẽn be zẽedã zĩigẽ wã biis” la b tõe n dɩ wã pa segd ye. Yaa wa a sẽn sok bal tɩ: ‘Dẽnd yãmb pa tõe n maan y yam wɛ?’ Rẽ poore, a yeela bũmb sẽn yaa ziri fasɩ! A yeela a Awa yaa: “Yãmb ka na n tol n ki ye.” La a mak masã n na n kɩt t’a tẽ tɩ Wẽnnaam noorã tũub pa na n naf-a ye. Ad a sẽn yeele: “Wẽnnaam miime, tɩ yãmb sã n dɩ tɩɩgã bil daare, yãmb yamã na n wekame.” A Sʋɩtãan gomdã rat n yeelame t’a Zeova sẽn gɩdg tɩ b ra rɩ tɩɩgã bilã, a pa rat tɩ b yamã wek ye. A Sʋɩtãan pʋd n belga a Awa tɩ b sã n dɩ, b na n lebga “wa Wẽnnaam n mi sõama ne wẽng n bake.”
10 A Ãdem ne a Awa ra segd n yãka b sẽn na n maanega: B na n saka a Zeova bɩ, bɩ b na n kelga waafã? Bʋko, b yãka yam n kɩɩs Wẽnnaam. B sẽn maan woto wã, b lebga a Sʋɩtãan poorẽ dãmba, tɩ wilgdẽ tɩ b pa le rat t’a Zeova yɩ bãmb ba ye. Woto wã, b tõdgame t’a Zeova kõn soog-ba, n pa le tõe n paam a koglg ye.—Sɩng. 3:6-13.
11. Bõe yĩng t’a Zeova pa bas a Ãdem ne a Awa yel-wẽndã taale?
11 A Ãdem ne a Awa sẽn kɩɩs a Zeova wã, b lebga koangdba. B kɩɩsgã kɩtame me tɩ b lebg a Zeova bɛɛba, bala, a kisa wẽnga. A “ninã yaa yɩlem wʋsgo, n ka tõe n ges wẽng ye.” (Hab. 1:13) A Zeova sã n da bas a Ãdem ne a Awa yel-wẽndã taale, na n kɩtame tɩ saasẽ la tẽngã zug lebg zũnd-zãnde, tɩ laafɩ la zems-n-taar pa beẽ ye. Sẽn yɩɩd fãa, malɛgsã la ninsaalbã pa na n le mi b sã n tõe n teega Wẽnnaam ye. La a Zeova yaa sɩd soaba. A pa maand bũmb sẽn kɩɩsd noy nins a mengã sẽn luglã ye. (Yɩɩn. 119:142) Baa a Ãdem ne a Awa sẽn da tõe n yãk b toorẽ yamã, ra pa kõt-b sor tɩ b kɩɩs Wẽnnaam noorã ye. Sɩd me, b sẽn kɩɩsã, b yãa b kɩɩsgã biisi. B wa n kiime. B le lebga tẽng tom, bala, Wẽnnaam da yãka tẽng tom n naan-ba.—Sɩng. 3:19.
12. A Ãdem yel-wẽndã yĩnga, bõe n paam a kambã la a yagensã?
12 A Ãdem ne a Awa sẽn dɩ tɩɩgã bilã, Wẽnnaam da pa le tõe n geelg-b wa a kamb ye. A rig-b lame n yiis Edɛn wakat fãa yĩnga. (Sɩng. 3:23, 24) A Zeova sẽn maan woto wã zemsame, bala kɩtame tɩ b yã b yam-yãkrã biisi. (Karm-y Tõod 32:4, 5.) B sẽn lebg koangdbã, b ra pa le tõe n dɩk Wẽnnaam togs-n-taar kɛpɩ ye. A Ãdem bõna bark nins fãa a sẽn da na n paamã, la a kɩt t’a kambã me bõn rẽ. A kɩtame me tɩ b lebg koangdba, yel-wẽn-maandb la kiidba. (Rom. 5:12) A Ãdem kɩtame t’a kambã la a yagensã pa le tõe n vɩɩmd wakat sẽn kõn sa ye. Sẽn paase, a pa na n tõog n dog kamb sẽn zems zãnga, a biig baa a ye me pa na n tõog ye. A Sʋɩtãan sẽn tõog t’a Ãdem ne a Awa kɩɩsã tɛka, a ket n belgda ãdem-biisã.—Zã 8:44.
A ZEEZI MAOONGÃ YĨNGA, D TÕE N YƖƖ WẼNNAAM ZO-RÃMBA
13. Baa ne a Ãdem ne a Awa sẽn kɩɩs a Zeova wã, bõe n wilgd t’a ket n nonga ãdem-biisã?
13 A Zeova ket n nonga ninsaalbã, baa ne a Ãdem ne a Awa sẽn kɩɩs-a wã. A ratame tɩ laafɩ zĩnd yẽ ne ãdem-biisã sʋka. A pa rat tɩ ned baa a ye ki ye. (2 Pɩy. 3:9) Rẽ n so t’a Ãdem kɩɩsgã poor bala, a sɩng bũmb toor-toor maanego, sẽn na yɩl tɩ yell ning sẽn be yẽ ne ninsaalbã sʋkã sa, tɩ b le paam a zoodo. La a sẽn maanã fãa kell n zemsa ne noy nins a sẽn luglã. Wãn to la a maan-yã? Rẽ yell la d na n gom masã.
14. a) Zã 3:16 pʋgẽ, b yeelame t’a Zeova maana bõe ãdem-biisã fãagr yĩnga? b) D tog n sõnga nebã tɩ b paam sok-bʋg leoore?
14 Karm-y Zã 3:16. Neb wʋsg sẽn na n wa a Zeezi kũumã tẽegrã mii vɛrse-kãngã ne zugu. La wãn to la a Zeezi maoongã kɩt tɩ d tõe n wa paam n vɩɩmd wakat sẽn kõn sa? Nebã sã n wa kelg Tẽegrã daar sõsgã, b na n paama sok-kãngã leoore. D sã n wa boond nebã tɩ b wa Tẽegrã, wall d sã n lebg n na n tɩ kaag sẽn wa-b Tẽegrã, d tõe n sõng-b lame me tɩ b paam sok-kãngã leoore. B sã n bãng t’a Zeezi sẽn ki wã yɩɩ maoong sẽn dol tõnd yel-wẽnã, la b wʋm a võorã sõma, b na n maneg n bãnga rẽ sẽn wilgd a Zeova sẽn nong ãdem-biisã tɩ ta zĩig ninga, la b bãng t’a yamã sɩd ka to ye. La d sã n wa gomd a Zeezi maoongã yell ne-ba, bõe la d tõe n wilg-ba?
15. Bõe n wilgd t’a Zeezi pa maan wa a Ãdma?
15 A Zeova baoo ned sẽn zems zãnga, sẽn tõe n dol tõnd yel-wẽnã. Nin-kãng ra segd n saka a Zeova wakat fãa, la a sak n ki ãdem-biisã fãagr yĩnga. (Rom. 5:17-19) A Zeova maana yel-solemd n dɩk a pipi bõn-naandgã vɩɩm n ning pag a ye pʋgẽ, t’a rog-a t’a yaa ninsaala, n pʋd a yʋʋr t’a Zeezi. (Zã 1:14) A yɩɩ ned sẽn zems zãnga, wa d yaab a Ãdem. La a Zeezi pa yɩ kɩɩsd wa a Ãdem ye. A kell n saka a Zeova noyã kɛpɩ, wa a Zeova sẽn dat tɩ ned sẽn zems zãng maan to-to wã. A paama makr sẽn loog nugu, la ne rẽ fãa, a pa kɩɩs baa Wẽnnaam noor a yembr ye.
16. Bõe yĩng t’a Zeezi maoongã yõod ka to?
16 A Zeezi sẽn da yaa ned sẽn zems zãngã, a kii ãdem-biisã yĩnga, tɩ b tõe n paam b mens ne yel-wẽnã la kũumã. A Zeezi yɩɩ wa a Ãdem sẽn da segd n yɩ to-to wã: A yɩɩ ned sẽn zems zãnga, la sẽn sak Wẽnnaam wakat fãa. (1 Tɩm. 2:6) A kii tõnd yĩnga, tɩ rẽ kɩt tɩ rapa, pagb la kamb tõe n wa paam n vɩɩmd wakat sẽn kõn sa. (Mat. 20:28) Yaa a Zeezi maoongã yĩng la Wẽnnaam daabã na n pidsi.—2 Kor. 1:19, 20.
A ZEOVA PAKA SOR TƖ D TÕE N LE LEBG A KAMBA
17. A Zeezi maoongã kɩtame tɩ d tõe n wa paam bõe?
17 A Zeova sẽn sak t’a Biigã wa ki tɩ yɩ maoongã, a yaoo yaood sẽn yaa kãsenga. (1 Pɩy. 1:19) A nonga ãdem-biisã wʋsgo, hal n sak n tʋm a Bi-ribl-yendã t’a wa ki tõnd yĩnga. (1 Zã 4:9, 10) A Zeezi sẽn ki tõnd yĩngã, yaa wa a sẽn led a Ãdem zĩigẽ, n lebg tõnd ba. (1 Kor. 15:45) A maoongã kɩtame tɩ d tõe n wa paam vɩɩm sẽn kõn sa. La pa rẽ bal ye. Kɩtame tɩ d tõe n paam n lebg Wẽnnaam kamba. A Zeezi maoongã yĩnga, a Zeova tõe n sakame tɩ ãdem-biisã lebg a kamba, tɩ pa kɩɩs noy nins yẽ mengã sẽn luglã ye. Y sã n tags tɩ wakat n wat tɩ sẽn sakd-b Wẽnnaamã na n lebg neb sẽn zems zãnga, y sũur pa noom sɩda? Wakat kãng tɛka, sẽn be-b saasẽ la sẽn be-b tẽngã zugã fãa na n yɩɩ wa zak a ye neba, n tũud Wẽnnaam ne yam a yembre. Rẽ masã la d tõe n yeel tɩ d fãa yaa Wẽnnaam kamba.—Rom. 8:21.
18. Wakat bʋg la a Zeova na n yɩ “taoor soab bũmb fãa pʋgẽ”?
18 Baa a Ãdem ne a Awa sẽn pa sak a Zeova wã, a kell n wilgame t’a nonga ãdem-biisã, n kɩt t’a Zeezi wa ki tɩ yɩ maoongo, b yel-wẽnã yĩnga. Baa d sẽn yaa koangdbã, a Sʋɩtãan pa tõe n modg tõnd tɩ d kɩɩs a Zeova ye. A Zeezi maoongã yĩnga, a Zeova na n sõng-d lame tɩ d wa lebg tɩrs fasɩ. Tags-y n ges-y vɩɩmã sẽn na n yɩ to-to, wakat ning sẽn tẽed-b Bi-riblã fãa sã n wa vɩ n pa kiidẽ. (Zã 6:40) Hakɩɩka, d Ba wã nonga tõndo. A yamã me ka to ye. A na n kɩtame tɩ ãdem-biisã lebg neb sẽn zems zãnga, wa a sẽn da rat sɩngrẽ wã. Rẽ masã la a na n yɩ “taoor soab bũmb fãa pʋgẽ.”—1 Kor. 15:28.
19. a) Bõe la d segd n maan n wilg tɩ d pa zɩ-beoog rãmba? (Ges-y zĩ-gũbrã gom-zug sẽn yaa: “ Ket-y n baood-y ‘neb nins sẽn zemsã’ ”) b) Bõe yell la d na n gom sõsg ning sẽn pʋgdã pʋgẽ?
19 A Zeezi kũumã sẽn yɩ maoong n dol yel-wẽnã, d segd n wilgame tɩ d pa zɩ-beoog rãmba, n maan d sẽn tõe fãa n sõng d taabã tɩ bãmb me bãng tɩ b tõe n dɩ-a yõodo. Segdame tɩ nebã bãng tɩ yaa a Zeezi maoongã yĩng la a Zeova pak sor tɩ ãdem-biisã tõe n wa paam n vɩɩmd wakat sẽn kõn sa. La bũmb a taab yõod sẽn yɩɩd rẽ la a Zeova maan-yã, a Zeezi maoongã maasem yĩnga. D tẽeg tɩ Edɛnne, a Sʋɩtãan waa ne no-koeemde. A Zeova tõog n welga rẽ sẽn wa ne yɛl ninsã fãa ne a Zeezi maoongã maasem. Sõsg ning sẽn pʋgdã pʋgẽ, d na n goma rẽ yelle.


text:
Bõe yĩng tɩ kiris-nebã segd n yɩ sik-m-mens rãmba?
“Sik-m-meng soab tara yam.”—YEL. 11:2.
YƖƖLA: 38, 69
1, 2. Baa ne a Sayull sẽn yɩ sik-m-meng soab sɩngrẽ wã, bõe n wa n kɩt t’a Zeova bas-a? (Ges-y fotã sẽn be yĩngrã.)
A ZEOVA sẽn wa n yãk a Sayull t’a lebg rĩmã, rẽ t’a yaa sik-m-meng soaba, tɩ nebã ra nand-a. (1 Sãm. 9:1, 2, 21; 10:20-24) La a sẽn deeg naamã, tao-tao bal t’a lebga wuk-m-meng soaba. Ad bũmb a ye a sẽn maane. Filisti nebã wa n dat n zaba ne Israyɛll nebã, t’a Sãmwɛll yeel-a t’a pa Gilgall n gũ-a t’a wa reng n kʋ maoong n kõ a Zeova. La a Sãmwɛll sẽn wa n kaoosdẽ wã, nin-buiidã sẽn da be ne a Sayullã yɛɛsame, tɩ wʋsg sɩng loogre. A Sayull pa tõog a meng n gũ ye. A maana maoongã a toore, tɩ yaool n da pa yẽ n segd n maan ye. Kɩtame t’a Zeova sũurã sãam ne-a.
2 A Sãmwɛll sẽn ta Gilgallã, a zaba a Sayull a sẽn kɩɩs a Zeova noorã. La a Sayull pa sak t’a kongame ye. A baoome n na n wilg t’a bee bʋʋm la a sẽn wa n baas n kʋ maoongã, la tɩ pa tolg n yaa wẽng ye. (1 Sãm. 13:10-14) Wakat kãng tɛka, bũmb wʋsg la a Sayull maan ne tɩtaam bɩ wuk-m-menga. Kɩtame t’a Zeova reeg naamã n bas-a. La sẽn yɩɩd menga, a ra pa le yaa ned sẽn ta a Zeova yam ye. (1 Sãm. 15:22, 23) Hakɩɩka, a Sayull sɩnga neere, la a pa baas neer ye.—1 Sãm. 31:1-6.
3. a) Neb wʋsg tagsg yaa bõe sik-m-mengã wɛɛngẽ? b) Sogs-bʋs la d na n leoke?
3 Rũndã-rũndã vɩɩmã lebga wags taaba, tɩ neb wʋsg tagsdẽ tɩ f sã n dat n yɩ neda, f pa segd n yɩ sik-m-meng soab ye. Ned fãa rat n wilga bũmb fãa pʋgẽ t’a sãoo a taabã. Wala makre, rao a ye sẽn da maand filim-dãmba, n wa lebg politik tar soab hal t’a yʋʋrã yi yeelame tɩ yẽ pa sik-m-meng soaba, la t’a saagdame t’a kõn tol n yɩ sik-m-meng soab ye. Baa wʋsg sẽn tagsd woto wã, bõe yĩng tɩ kiris-nebã segd n yɩ sik-m-mens rãmba? Bõe n wilgd tɩ ned yaa sik-m-meng soaba? Bõe la sik-m-meng pa rat n yeele? Yaa sogs-kãensã la d na n leoke. Sõsg ning sẽn na n pʋglã pʋgẽ, d na n gesa d sẽn tõe n maan to-to n kell n yɩ sik-m-mens rãmb baa sã n wa yaa toogo.
BÕE YĨNG TƖ SIK-M-MENG TAR YÕODO?
4. Bõe n wilgd tɩ ned yaa wuk-m-meng soaba?
4 Biiblã wilgdame tɩ sik-m-meng soab yaa ned sẽn pa tɩta-neda, bɩ wuk-m-meng soaba. (Karm-y Yel-bũn 11:2.) A Davɩɩd ra pʋʋsa a Zeova, n kos-a t’a gũ-a t’a “ra maan tɩtaam” ye. (Yɩɩn. 19:14, Wẽnnaam Sebre, 1983) La bõe n wilgd tɩ ned yaa wuk-m-meng soaba? Ned sã n maan bũmb a sẽn pa tar sor n na n maane, yaa wuk-m-menga. Tõe tɩ yaa a sẽn pa tõe n maag a menga, wall a sẽn tagsd t’a sãoo a taabã n kɩt t’a maan a sẽn pa tar sor n na n maanã. D fãa sẽn pa zems zãngã, wakat ninga d maanda bũmb kẽer ne wuk-m-menga. La Rĩm a Sayull vɩɩmã sẽn baas to-to wã wilgda tõnd tɩ wuk-m-meng sã n lebg d minungu, na n wa kɩtame tɩ d lebg ned sẽn pa tõe n ta a Zeova yam. Sebr Sõng pʋgẽ wã, Yɩɩn-sõamyã 119:21 yetame tɩ Wẽnnaam ‘kãabda a sɩbgr tɩtaam dãmba.’ Bõe yĩnga?
5. Bõe n wilgd tɩ wuk-m-meng yaa yel-wẽn-kãsenga?
5 D bãng tɩ tɩta-ned bɩ wuk-m-meng soab pa a ye ne ned sẽn mi n tudg n zẽk a meng ye. Ned sã n yaa wuk-m-meng soaba, pipi, paoogda a Zeova sẽn yaa tõnd Naab la d Wẽnnaamã. Yiib-n-soaba, ned sã n wuk a meng n maan bũmb a sẽn pa tar sor n na n maane, wae n wata ne mo-yõs la zaba. (Yel. 13:10) La tãab-n-soaba, nebã sã n wa bãng t’a sẽn maanã yaa wuk-m-menga, lebgda yãnd la paoogre. (Luk 14:8, 9) Sɩd-sɩdã, wuk-m-meng zɩ n baas neer ye. A Zeova bee bʋʋm la a sẽn wilg Biiblã pʋgẽ tɩ d mao n yɩ sik-m-mens rãmb wakat fãa wã.
BÕE N WILGD TƖ NED YAA SIK-M-MENG SOABA?
6, 7. Bõe n wilgd tɩ ned yaa sik-m-meng soaba?
6 Sik-m-meng soab miime t’a pa tar sor n tõe n maan bũmb fãa, la t’a pãngã tara koaka. Kiris-ned sẽn yaa sik-m-meng soab pa tagsd t’a sãoo a taabã ye. A pʋd n getame t’a taabã yɩɩda yẽnda. (Fili. 2:3) A tẽegdame t’a kongdame. A sã n sɩd kong me, a sakd n deega a kongrã. Sik-m-meng soab sakd n kelgda neb a taabã me tagsgo, n dɩkd yam b nengẽ. A Zeova nonga sik-m-mens rãmbã wʋsgo.
7 Biiblã wilgdame tɩ sik-m-meng soab mii a meng sõma, a sak n deegame t’a bãngrã, a minimã ne a sẽn tõe n maanã tara koaka, la tɩ bũmb kẽer me la a pa tar sor n na n maane. A manesmã ne a taabã la a no-goamã wilgda rẽ vẽenega.
8. Tagsa la manesem bʋs la d pa segd n talle, d sã n dat n kell n yɩ sik-m-mens rãmba?
8 Ned tõe n wa tara tagsa wall manesem sẽn wilgd t’a yaa wuk-m-meng soaba, n ka miẽ meng ye. Wala makre, a tõe n wa tagsdame t’a yɩɩda a taaba, a meng wall a zakã ned bɩ a zoa sẽn tar tʋʋm kẽer tũudmã pʋgẽ yĩnga. (Rom. 12:16) Nina tõeeme me n wa yik n maand bũmb kẽere, a sẽn dat tɩ nebã ges-a wall b pẽg-a yĩnga. (1 Tɩm. 2:9, 10) D pʋd n tõeeme meng n wa rat n wilgd d taabã sẽn segd la sẽn pa segde, d sẽn tagsd tɩ d yam, d bãngre, wall d yʋʋm yɩɩd-b lame yĩnga.—1 Kor. 4:6.
9. Bõe n kɩt tɩ neb kẽer lebg wuk-m-mens rãmba? Togs-y kibar sẽn be Biiblã pʋgẽ n wilgd rẽ.
9 D bãng tɩ d sã n bas tɩ d yĩngã tʋlsem soog-do, d tõe n wa maanda bũmb wʋsg ne wuk-m-menga. Neb kẽer sẽn da rat ziir la waoogre, sẽn tʋlg bũmb b to sẽn tare, pa rẽ bɩ sẽn pa tõog b sũur lebga wuk-m-mens rãmba, n maan bũmb b sẽn da pa tar sor n maane. Wala makre, a Absalom, a Ozɩyaas ne a Nebukadnezaare. B basame tɩ b yĩngã tʋlsem tõog-ba, tɩ b maan b sẽn da pa tar sor n na n maane, t’a Zeova sɩbg-ba, tɩ wilg tɩ b segd n sika b menga.—2 Sãm. 15:1-6; 18:9-17; 2 Kib. 26:16-21; Dãn. 5:18-21.
10. Bõe yĩng tɩ d pa segd n yɩ tao-tao n kao d to bʋʋdo? Togs-y kibar sẽn be Biiblã pʋgẽ n wilgd rẽ.
10 Bũmb a taab me n tõe n kɩt tɩ ned tall manesem tɩ wõnd a pa sik-m-meng soab ye. D tẽeg a Abimelɛk kibarã sẽn be Sɩngr 20:2-7 wã, la a Pɩyɛɛr kibarã sẽn be Matye 26:31-35 wã. Rẽ yĩnga, b sẽn maanã yaa wuk-m-meng bɩ, bɩ yaa zɩɩlem wall b sẽn pa tags n zãage? D sẽn pa tõe n bãng sẽn be d taabã sũyẽ wã, d pa segd n yɩ tao-tao n kao b bʋʋd ye.—Karm-y Zak 4:12.
TÕND NED KAM FÃA TARA YÕOD TIGINGÃ PƲGẼ
11. Kiris-ned sẽn yaa sik-m-meng soab mii bõe?
11 Kiris-ned sẽn yaa sik-m-meng soab mii a sẽn tar sor n na n maane, la a sẽn pa tar sor n na maan tigingã pʋgẽ. A Zeova yaa Wẽnnaam sẽn pa zũnd-zãnd soab ye. A kɩtame tɩ tigingã ned kam fãa tar a sẽn maand tigingã neer yĩnga. Rẽnd ned kae n pa tar yõod ye. A bark sẽn ka to wã yĩnga, a kõo ned kam fãa kũun toɛy-toɛya, tɩ d minimã, d bãngrã la d tõodã yaa toor-toore. D tõe n talla rẽ fãa n maan bũmb wʋsg a yʋʋrã waoogr yĩnga, la d taabã sõngr yĩnga. (Rom. 12:4-8) Yaa d sẽn tar yõod a Zeova nifẽ, la a sẽn kɩs tõnd sɩdã n kɩt t’a kõ-d kũun toɛy-toɛy woto wã.—Karm-y 1 Pɩyɛɛr 4:10.
12, 13. Bõe yĩng tɩ tʋʋmd d sẽn tʋmd a Zeova tũudmã pʋgẽ sã n wa toeem bɩ d pa segd n ling-du?
12 Tʋʋm nins d sẽn tʋmd a Zeova tũudmã pʋgẽ wã tõe n wa toeemame. A Zeezi vɩɩmã wilgda rẽ. Sɩngrẽ wã, yẽ ne a Zeova bal n da be ne taaba. (Yel. 8:22) A Zeova sẽn wa n na n naan malɛgs a taabã, ãndũniyã ne bũmb nins sẽn be tẽng zugã, la ninsaalbã, a Zeezi sõng n tʋmame. (Kol. 1:16) La a Zeova wa n tʋm-a-la tẽngã zugu, n kɩt tɩ b rog-a t’a yaa bi-pɛɛlg sẽn pa tõe n maan baa fʋɩ a toore, n tall bɩʋʋng hal n wa lebg kãsma. (Fili. 2:7) A sẽn ki n dol nebã yel-wẽnã poore, a leba saasẽ, tɩ Wẽnnaam kɩt t’a lebg a Rĩungã rĩm yʋʋmd 1914. (Ebre. 2:9) La toeeng n nan ket taoore. Biiblã wilgame t’a Zeezi na n sooga tẽngã, n dɩ naam yʋʋm tusri, la tɩ rẽ poore, a na n lebsa naamã, tɩ “Wẽnnaam yɩ taoor soab bũmb fãa pʋgẽ.”—1 Kor. 15:28.
13 Woto wilgdame tɩ tʋʋm nins b sẽn kõ tõnd a Zeova tũudmã pʋgẽ wã me tõe n toeemame. Sasa ninga, yaa d yam-yãkr n wat ne toeengã. Wala makre, d sã n da yaa d yembre, n wa kẽ kãadem, wall d sã n da pa tar kamba, n wa rog biiga. Nina tõe n yãka yam n toeem bũmb sãnda a vɩɩmã pʋgẽ, sẽn na yɩl n tõog n yɩ so-pakda. Bũmb kẽer me tõe n kɩtame tɩ d tar weer n tʋmd a Zeova tʋʋmdã wʋsgo. La yɛl sãnda tõe n kɩtame tɩ d wa pa le tõe n maan wa pĩndã ye. Tõe n yɩ bãaga, kʋʋlem bɩ bũmb a to. La d yaa biiga, bi-bɩɩg wall kãsma, d tara keelem tɩ d pa tar keelem, d bãng t’a Zeova mii ned kam fãa sẽn tõe, la t’a nanda d modgrã. A pa rat tɩ d maan sẽn yɩɩd d pãng ye. D sã n maan d sẽn tõe, a sũur yaa noog wʋsgo.—Ebre. 6:10.
14. Wãn to la sik-m-meng sõngd tõnd tɩ d maan sũ-noogo?
14 A Zeezi tʋma tʋʋm nins fãa a Zeova sẽn kõ-a wã ne a sũur fãa tɩ kõ-a sũ-noogo. (Yel. 8:30, 31) Tõnd me tõeeme tɩ d tʋʋmã kõ-d sũ-noogo. Kiris-ned sẽn yaa sik-m-meng soab pa get t’a yɩɩda a na tʋm tʋʋmd b sẽn kõ-a tigingã pʋgẽ, wall a tagsdẽ tɩ b segd n paas-a-la tʋʋm a taab ye. Leb n pa tʋʋm nins neb a taabã sẽn tʋmdã la a get ye. A tʋmda tʋʋmd ning b sẽn kõ-a wã ne a sũur fãa la a pãng fãa, n maand sũ-noog ne rẽ, bala a kɩsa sɩd tɩ yaa a Zeova meng n kõ-a tʋʋmdã. Sik-m-meng soab sakd n deegame t’a tẽed-n-taasã sẽn tʋmd tʋʋm ninsã me yaa a Zeova n kõ-ba. A maanda sũ-noog ne rẽ, la a teend-ba.—Rom. 12:10.
YƖ SIK-M-MENG SOAB SẼN PA RAT N YƐƐLGA
15. Sik-m-mengã wɛɛngẽ, mak-sõng-bʋg la a Zedeyõ kõ tõndo?
15 Sik-m-mengã wɛɛngẽ, a Zedeyõ kõo mak-sõng tɛkẽ. A Zeova sẽn wa n yeel-a t’a ratame t’a tɩ zab n fãag Israyɛll nebã Madiyã rãmbã nugẽ wã, a leokame: “Manaase buudã fãa pʋgẽ, yaa tõnd doogã n tɩ yaa naong rãmba. Sẽn paase, mam ba wã zak pʋga, maam n yaa b fãa yao-zʋʋga.” (Bʋ. 6:15) A saka tʋʋmdã, la a baoome n na n bãng a Zeova sã n sɩd ratame tɩ yẽ tʋm tʋʋmdã. A leb n kosa a Zeova t’a wilg-a sor bũmb fãa pʋgẽ. (Bʋ. 6:36-40) A Zedeyõ ra yaa raood soaba, la a tar pãnga. Baa ne rẽ, a yɩɩ gũus-m-meng soaba, n tʋm ne yam. (Bʋ. 6:11, 27) A pa tũnug ne tʋʋmd ning a Zeova sẽn kõ-a wã n bao naam la yʋʋr ye. A sẽn tʋm tʋʋmdã n sa wã bala, a lebg n kuila a yiri.—Bʋ. 8:22, 23, 29.
16, 17. Sik-m-meng soab tagsg yaa wãn ne Biiblã sẽn sagend tɩ d modg n kẽngd taoor Wẽnnaam tũudmã pʋgẽ wã?
16 Kiris-ned sẽn segd n yɩ sik-m-meng soabã pa rat n yeel t’a pa segd n bao n na n tʋm tʋʋm tigingã pʋgẽ n paas ye. Biiblã sagenda ned fãa t’a modg n kẽngd taoor Wẽnnaam tũudmã pʋgẽ. (1 Tɩm. 4:13-15) La rat n yeelame tɩ rẽnda f paam tʋʋm n paas bɩ? Ayo. Sẽn yaa tʋʋmd ning fãa la d zoe n tʋmd tigingã pʋgẽ, a Zeova tõe n sõng-d lame tɩ d minimã paase. D leb n tõe n bɩɩsda zʋg-sõma, la d bɩɩsd tõod nins a Zeova sẽn kõ-dã, n tõog n tũ a Zeova sõma la d tʋm d taabã sõngr yĩnga.
17 B sã n wa rat n kõ kiris-ned tʋʋmde, sik-m-mengã na n kɩtame t’a reng n bao n bãng b sẽn dat t’a maan bũmb ningã takɩ. A na n pʋʋsa a Zeova n gom tʋʋmdã yelle, la a bʋgs n ges a sã n na n tõogame. Wala makre, a na n tags n gesa a sã n tara sẽk la pãng n na n tʋm tʋʋmdã, tɩ pa tiis a tʋʋm a taab sẽn tar yõodo. A sã n mik tɩ na n yɩɩ toogo, a na n tags n gesa a sã n pa tõe n kos neb a taab tɩ b reeg a tʋʋm kẽer n tʋme. Sik-m-meng soab sã n bʋgs woto, a bãngda a sã n na n saka tʋʋmdã bɩ a na n basame tɩ b kõ ned a to.
18. a) B sã n wa kõ-d tʋʋmde, sik-m-mengã sõngdame tɩ d maan bõe? b) Bõe la b yet Rom-dãmb 12:3 pʋgẽ, tɩ sõngd tõnd tɩ d yɩ sik-m-mens rãmba?
18 A Zedeyõ sẽn maan to-to wã tẽegda tõnd tɩ b sã n wa kõ-d tʋʋmde, yaa tɩlɛ tɩ d paam t’a Zeova wilg-d sor la a ning bark tɩ yãk nenga. Biiblã pʋd n sagenda tõnd tɩ d ‘kẽn ne d Wẽnnaamã ne sik-m-menga.’ (Mii. 6:8) Rẽ wã, b sã n wa kõ-d tʋʋmd bɩ d reng n pʋʋse, la d maan vaeesg Wẽnnaam Gomdã pʋgẽ la a siglgã sɛb pʋsẽ, n bãng a Zeova sẽn dat tɩ d maanã takɩ. D tẽegdẽ tɩ sẽn yaa bũmb ning fãa la d tõog n maan a Zeova tũudmã pʋgẽ, pa d yam bɩ d pãng yĩng ye. Yaa a Zeova sik-m-mengã n kɩtd tɩ d “yɩ kãsenga.” (Yɩɩn. 18:36, Wẽnnaam Sebre, 1983) D sã n yaa sik-m-mens rãmba, d pa na n tags tɩ d yɩɩda d taabã, wall d tags tɩ d ka võor ye.—Karm-y Rom-dãmb 12:3.
19. Bõe yĩng tɩ d segd n yɩ sik-m-mens rãmba?
19 D sẽn mi t’a Zeova n yaa d Naanda, la yĩngr la tẽng fãa Soaalã, d sikda d meng bũmb fãa pʋgẽ, bala yẽ n zems ne ziir la waoogre. (Vẽn. 4:11) Sik-m-mengã kɩtame tɩ sẽn yaa tʋmd ning fãa la b kõ-d tigingã pʋgẽ, d maanda sũ-noog ne rẽ, n tʋmd wa d sẽn tõe. Leb n kɩtdame tɩ d waoogd d taabã, baa b tagsa wã la b yel-manesmã sẽn mi n yaa toorã. Rẽ sõngdame tɩ zems-n-taar beẽ. Sik-m-mengã kɩtdame tɩ d sã n wa rat n maan bũmb bɩ d reng n tags d taabã yelle, la d gũus neer n da maan sẽn pa zems ye. A Zeova nonga sik-m-mens rãmbã wʋsgo. Yaa rẽ fãa yĩng la kiris-ned sẽn segd n yɩ sik-m-meng soabã. Sõsg ning sẽn pʋgdã pʋgẽ, d na n yã d sẽn tõe n maan to-to n kell n yɩ sik-m-mens rãmba, baa sã n wa yaa toogo.


text:
VẼNEGRE
D segd n maana tig bɩ?
TŨUDMÃ la dũniyã pʋgẽ tigã sẽn maand zĩis wʋsgã pa tik Biiblã zug ye. Sã n yaa woto, wãn to la tig-kãensã sɩng-yã? Y sã n paam sɛb roog b sẽn boond tɩ bibliotɛk pʋgẽ n kẽ, n karem n bãng sɛbã sẽn yet bũmb ning tig nins b sẽn nong n maand yãmb babgẽ wã wɛɛngẽ, na n ling-y lame. D ges makr a wãna.
Pakã. Sɩngrẽ wã Pakã ra yaa Zʋɩf rãmbã kibs sẽn da tẽegd Israɛll nebã yiib Ezipt tẽngã, la sẽn wa n beẽ-beẽ, ziri tũudmã rog-n-migs wʋsg la b kẽes a pʋgẽ. Masã, nebã tẽedame tɩ Pakã tẽegda a Zezi vʋʋgrã. Tẽns sãnda pʋsẽ, gɛl la sooms meng la b naag ne-a.
Yʋʋm-paalg kibs rãmbã. Wakat ning b sẽn maand yʋʋm-paalgã kibs rãmbã la a yel-maandɩ wã pa yembr zĩisã fãa ye. Bãngr sebr a yembr (The World Book Encyclopedia) goma kibs-kãngã sɩngrã zug woto: “Rom naab a Zill Sezaar n yãk yʋʋm-vẽkr kiuug pipi daarã t’a yɩ yʋʋm-paalgã daare, yʋʋmd 46 sẽn deng a Zezi rogmã pʋgẽ. Rom dãmbã rɩka ra-kãng n kõ a Zanus, sẽn yaa wẽnnaam ning sẽn get rig-noyã, kʋɩlens la sɩngr buud fãa yellã. B pʋda yʋʋm-vẽkr kiuugã ne farend tɩ janvier, tɩ zems ne a Janus. B bilgame t’a tara nens a yiibu: A neng a yembr geta taoor t’a to get poorẽ.” Woto, yʋʋm-paalgã kibs yita rog-n-mik yɛlã pʋsẽ.
Tig a taaba. D pa tõe n gom tig nins fãa b sẽn maand dũniyã gill zugã yell n sa ye. La bũmb sẽn be, tig nins sẽn pẽgd ninsaalb bɩ b siglsã pa tat a Zeova yam ye. (Zeremi 17:5-7; Tʋʋma 10:25, 26) Ning-y y yamẽ me tɩ yaa tũudmã tig sẽn sɩng to-to wã n wilgd b sã n tata Wẽnnaam yam bɩ b pa tat a yam. (Ezai 52:11; Wilgri 18:4) Biiblã noy nins yell b sẽn gom seb-kãngã sak 16 pʋgẽ wã na n sõnga yãmb tɩ y bãng Wẽnnaam sẽn get kẽes-m-meng dũniyã tig pʋsẽ wã to-to.


text:
A Zeova Kaset rãmbã tẽeda Biiblã babg ning b sẽn da gʋls ne ebre wã bɩ?
N-ye. A Zeova Kaset rãmbã tẽedame tɩ Biiblã tõr yaa ‘Wẽnnaam n kɩt tɩ b gʋlse, . . la b bee yõodo.’ (2 Tɩmote 3:16) Woto rat n yeelame tɩ b tẽedame tɩ Biiblã babg ning b sẽn boond tɩ kãab-kʋdgã ne kãab-paalgã fãa yaa Wẽnnaam n so. A Zeova Kaset rãmbã wae n boond-b lame tɩ Biiblã babg b sẽn da gʋls ne ebre, la Biiblã babg b sẽn da gʋls ne gɛrke. Dẽnd d pa tagsd tɩ Biiblã babg n be n pa le tar yõod ye.
Bõe yĩng tɩ kãab-kʋdgã ne kãab-paalgã yaa tɩlɛ ne kiris-nebã?
Wẽnnaam vẽnega tʋm-tʋmd a Poll t’a yeel woto: “Mik bũmb nins b sẽn pĩnd n gʋlsã gʋlsa tõnd zãmsg yĩnga.” (Rom-dãmbã 15:4) Dẽnd bũmb wʋsg n be Biiblã babg ning b sẽn da gʋls ne ebre wã, n tar yõodo. Wala makre, kibay la sagls n be bab-kãng pʋgẽ sẽn tõe n naf tõndo.
Kibay sẽn tar yõodo. Biiblã babg ning b sẽn da gʋls ne ebre gomda bũmbã fãa naanegã yelle, la sẽn sɩng to-to tɩ ninsaalbã maand yel-wẽndã. Kiba-kãens sã n da pa beẽ, na n yɩɩ toog tɩ d paam sogsg kẽer leoore. Wala makre: Sɩnga wãn tɩ tõnd wa beẽ? Bõe yĩng tɩ ninsaalbã kiidẽ? (Sɩngre 2:7, 17) Sẽn paase, Biiblã bab-kãngã gomda Wẽnnaam sẽn tall manesem ning ne neb kẽer sẽn da yaa ninsaalb wa tõndo, n mi n paamd sũ-noogo, la zu-loeese.—Zak 5:17.
Sagls sẽn nafde. Yel-bũnã sebrã ne Koɛɛg soab sebrã bee Biiblã babg ning b sẽn da gʋls ne ebre wã, n tar sagls sẽn tõe n sõng ned t’a paam yam n bãng n vɩɩmde. B wilgda d sẽn tõe n paam sũ-noog to-to zagsã pʋsẽ. (Yel-bũnã 15:17) Sẽn paase, b wilgda d sẽn tõe n tall tagsg sẽn zems to-to d tʋʋmã wɛɛngẽ, (Yel-bũnã 10:4; Koɛɛg soabã 4:6) la kom-bɩɩsã sẽn tõe n paam sũ-noog to-to b bi-bɩɩlmã wakate. (Koɛɛg soabã 11:9–12:1)
Sẽn paas me, d sã n karemd a Moyiis tõogã sẽn be Torah wã pʋgã (Biiblã pipi sɛb a nu wã) tõe n naf-d lame. Baa kiris-nebã sẽn pa le tũud a Moyiis tõogã, tõ-kãng tara sagls sẽn tõe n sõng tõnd tɩ d vɩɩmã tall sũ-noogo. (Maan-kʋʋre 19:18; Tõodo 6:5-7)


text:
Yãmb yiisda neb nins sẽn pa le naagd yãmbã y sʋkã bɩ?
Ned sã n deeg lisg n lebg a Zeova Kaset soab n wa pa le moond koɛɛgã, bɩ a wa n laka a meng ne a tẽed-n-taasã, tõnd pa yiisd-a d sʋk ye. D modgdame n sõng-a, t’a lebs n sɩng Wẽnnaam tũubu.
Tõnd pa yɩt tao-tao n yiis ned sẽn maan yel-wẽn-kãseng tõnd sʋk ye. La ned sẽn deeg lisg n lebg a Zeova Kaset soab sã n kɩɩs Biiblã noy n pa tek yam, d yiisd-a-la d nin-buiidã sʋka. Biiblã yeta woto vẽenega: “
Dig-y nin-wẽngã n yiis y sʋka.”—1 Korẽnt-rãmbã 5:13.
La b sẽn yiis ned ningã manesem tog n yɩɩ wãn ne a paga, bɩ a kamb sẽn ket n tũud a Zeova? Yaa sɩd tɩ tũudmã wɛɛngẽ, b pa le yaa saam-biis ye. La b ket n kĩi ne taaba. Dẽnd, b segd n ket n sõngda taab la b get taab yelle, wa zak neb sẽn tog n maan to-to wã.
Neb nins b sẽn yiis tigingã pʋgẽ wã tõe n ket n wata tõnd tigissã. B sã n data, kãsem-dãmbã tõe n sõng-b-la ne sagls sẽn tik Biiblã, tɩ b paam tɩ Wẽnnaam a Zeova lebs n deeg-b a nin-buiidã sʋka. Ned b sẽn yiis tigingã pʋgẽ sã n tek yam, la a wilg ne a tʋʋm t’a sɩd tʋll n tũu Biiblã saglsã, tõnd lebsd n deeg-a-la tigingã pʋgẽ, t’a le yaa a Zeova Kaset soaba.


text:
Kibaya, kɛlgdbã yĩnga
TIGISS SẼN YAA ZALLE
BETƐLLẼ TƲM-TƲMDBA: D rat n togsa koe-moondb nins yʋʋm sẽn ta 35 bɩ sẽn pa ta rẽ wã, n dat n tʋm Betɛllẽ wã tɩ tigsg n na n zĩnd arzũmã daar zaabre. D na n wa togs-y-la tigsgã sẽn na n yɩ zĩig ning la wakat ninga.
RĨUNGÃ KOE-MOONDB LEKOLLE: D rat n togsa so-pakdb nins yʋʋm sẽn zems 23 n digd 65, n dat n kẽng Rĩungã koe-moondb lekollã tɩ tigsg n na n zĩnd hatã daar zaabre. D na n wa togs-y-la tigsgã sẽn na n yɩ zĩig ning la wakat ninga.
KIBAYA, KƐLGDBÃ YĨNGA
SẼN DEEGD-B NEBÃ: Sẽn deegd-b nebã tʋll n sõng-y lame. D bõos tɩ y sak n tũ b sẽn wilgdã sõma, wiidi wã la mobilã gaargã, nebã kẽn tigis-kãsengã zĩigẽ la yɛl a taab wɛɛngẽ.
LISGÃ: B na n yãka zĩig sẽn na n deeg-b lisgã yĩng ɛstaraadã taoore. Kibar a to sã n wa beẽ, b na n deng n togsame tɩ sẽn deegd-b nebã bãnge. Sibrã yibeoogo, sẽn dat-b n deeg lisgã segd n tɩ zĩnda zĩis nins b sẽn yak b yĩngã, tɩ lisgã sõsg nan pa sɩng ye. Ned kam fãa segd n waa ne fuug sẽn zemse, a sẽn na n yeelg n kẽ koomẽ wã, la a sɛrvɩɛte.
YAMLEOOG KŨUNI: B yiisa ligd wʋsg sẽn na yɩl tɩ zaoosã, aparɛy-rãmbã, la bũmba fãa yɩ sõma, tɩ d tigis-kãsengã tall yamleoogo, la sõng tɩ tõnd ne a Zeova zoodã pãng paase. Yãmb yamleoog kũunã sõngdame tɩ b maand depãens kãensã, leb n teenda tʋʋmdã dũniyã gill zugu. Sẽn na yɩl tɩ yɩ nana ne-yã, kogend la b rɩgl zĩig-zĩiga. D nanda y kũunã fãa y sẽn kõt ne yamleoogã wʋsgo. Siglgã taoor-lʋɩtb Sull pʋʋsd-y-la barka, y sẽn teend Wẽnnaam tʋʋmdã ne y kũunã.
TƖBSGO: D tẽegd-y lame tɩ tɩbsgã zĩigã bee YEL-PAKR YĨNG BALA.
TE-YÃTMÃ ZĨIGA: Y sã n yã bũmb n dɩk bɩ y tɩ kɩs be. Yãmb bũmb sã n menem bɩ y kẽng be n tɩ gese. B segdame me n peeg kamb nins sẽn menemã n kẽng be. La pa kamb gũub zĩig ye. Rẽ n so tɩ d bõosd-y tɩ y gũ y kambã la y ra bas-b tɩ b saad ye.
ZAOOSÃ: D bõos tɩ y tags y taabã yelle. Tẽeg-y tɩ y pa segd n bĩng zaoos tɩ sã n pa neb nins sẽn tog sor ne yãmbã yĩnga, bɩ y zakã ned wall y Biibl karen-biig yĩng ye. Da rogl-y baa fʋɩ zaoosã zugu, sẽn na yɩl tɩ neb nins sẽn baood zĩisã tõog n bãng tɩ yaa zĩ-vɩɩdo.
YAMLEOOG TƲM-TƲMDBA: Tigis-kãsengã sasa y sã n dat n sõng ne tʋʋmã, bɩ d bõos tɩ y tɩ yã neb nins sẽn get rẽ yellã.
Yaa a Zeova Kaset rãmbã Siglgã taoor-lʋɩtb sull n segl-a


text:
SAK 14
Rĩung sẽn na n soog tẽngã gilli
Fo mii Rĩung ning yell d sẽn gomdã bɩ?— Yaa Wẽnnaam Rĩungã. Yẽ la Rĩung ning sẽn na n wa kɩt tɩ tẽngã gill lebg arzãnã. Fo rat n bãnga bũmb a taab Rĩungã sẽn na n maan bɩ?—
Rĩung fãa tara naaba. Naabã n get a tẽngã nebã yelle. Fo mii Wẽnnaam Rĩungã naab bɩ?— Yaa a Zezi Kirist. A bee saasẽ. Ka la bilfu, a na n sooga nebã fãa sẽn be tẽngã zugã. Fo tagsdame t’a Zezi sã n wa soog tẽngã gilli, vɩɩmã na n yɩɩ noog bɩ?—
Bõe la fo yãgd n na n yã arzãnã pʋgẽ?
D vɩɩmã na n yɩɩ noogo. Tẽngã gill sã n wa lebg arzãna, nebã pa na n le zab taaba, b pa na n le kʋ taab me ye. Nebã fãa na n nonga taaba. Bãag pa na n le yõk ned ye. Ned baa a ye pa na n le ki ye. Zoensã ninã na n pukame. Ned ka na n le yɩ wʋng bɩ muk ye. Neb nins sẽn pa tõe n kẽnã na n tõog n kẽname, hal n tõe n wudg menga. Nebã fãa na n paama rɩɩb tɩ seke. Rũmsã pa na n le zab taab ye. B pa na n le maan ned wẽng ye. Neb nins sẽn ki wã na n vʋʋgame. D goma a Rebeka, a Rahaab, a Davɩɩd, a Eli la neb a taab yell seb-kãngã pʋgẽ. Bãmb me na n vʋʋgame. Fo ratame tɩ b sã n wa vʋʋg bɩ f paam n yãnd-b bɩ?—
A Zeova nonga foo. A ratame tɩ fo sũurã yɩ noogo. Fo sã n kell n wɩng ne Biiblã zãmsgo, n bãng a Zeova la f sak-a, fo na n wa paam n vɩɩmda arzãnã pʋgẽ wakat sẽn kõn sa. Fo rata woto bɩ?—
KAREM VƐRSE-KÃENSÃ
Ezai 2:4; 11:6-9; 25:8; 33:24; 35:5, 6
Zã 5:28; 17:3


text:
SAK PIIG LA A NU
Tũudum sẽn tat Wẽnnaam yam
Tũudmã fãa tata Wẽnnaam yam bɩ?
Wãn to la d tõe n bãng sɩd tũudmã?
Ãnd dãmb n yaa Wẽnnaam balemdb hakɩk tẽng zug rũndã-rũndã?
1. D sã n balem Wẽnnaam tɩ zemse, wãn to la rẽ na n naf tõndo?
WẼNNAAM A ZEOVA nonga tõnd wʋsgo, la a ratame tɩ d rɩ a sor-wilgrã nafa. D sã n balm-a tɩ zemse, d na n paama sũ-noogo, la d na n põsa yɛl wʋsg d vɩɩmã pʋgẽ. D na n paama a bark la a sõngr me. (Ezai 48:17) La tũudum kobs n yet tɩ bãmb zãmsda nebã sɩdã Wẽnnaam zugu. La b sẽn zãms nebã Wẽnnaam sẽn yaa a soabã, la a sẽn baood tɩ tõnd maanã yaool n yaa toor wʋsg ne taaba.
2. Wãn to la d tõe n bãng d sẽn na n tũ a Zeova to-to tɩ ta a yam, la mak-bʋg n sõngd tõnd tɩ d wʋm rẽ võore?
2 Wãn to la y tõe n bãng y sẽn na n tũ a Zeova to-to tɩ ta a yam? Pa tɩlae tɩ y reng n zãms tũudmã fãa sẽn yet bũmb ningã n mak-b ne taab n ges ye. Y segdame bal n bãng Biiblã sẽn sɩd zãmsd tõnd bũmb ning tũudum hakɩkã zugu. D rɩk makre: Tẽns wʋsg pʋsẽ, bi-beesã sẽn togsd n maand ligdã tɩ b boond tɩ fobiye wã yaa yell sẽn piuugi. B sã n yeel yãmb tɩ y tʋʋmd yaa y bak fobiye kãens ne sõma wã, wãn to la y na n maane? Yaa y sẽn na n bao n bãng ligd-yook fãa sẽn yaa a soab ne zug la y na n tõog bɩ? Ayo. Y sã n dɩk y sẽkã n bao n bãng ligd ning sẽn yaa halaalã n são. Y sã n wa bãng ligd halaalã sẽn yaa to-to, y na n bãnga ligd-yoodã n welg masã. Woto me, d sã n bao n bãng sɩd tũudmã sẽn yaa to-to, d tõeeme masã n bãng sẽn pa-b sɩdã n welge.
3. Sã n yaa ne a Zezi, bõe la d segd n maan n paam n ta Wẽnnaam yam?
3 Tara yõod tɩ d balem a Zeova wa a sẽn datã. Neb wʋsg tẽedame tɩ tũudmã fãa tata Wẽnnaam yam, la pa woto la Biiblã yet ye. Pa sek meng tɩ ned yeel t’a yaa kiris-ned ye. A Zezi yeelame: “Ka neb nins fãa sẽn boond maam tɩ Zusoaba, Zusoaba! n na n kẽ arzãn soolem ye. Yaa ned ning sẽn maand mam Ba sẽn be [saasẽ] raaba bala.” Dẽnd tõnd sã n dat n ta Wẽnnaam yam, d segd n zãms n bãnga bũmb ning Wẽnnaam sẽn baood tɩ tõnd maanã, la d sɩd tũ. A Zezi yeelame tɩ neb nins sẽn pa maand Wẽnnaam daabã yaa “tʋʋm wẽns maandba.” (Matɩe 7:21-23) Wala fobiye rãmbã, ziri tũudmã sɩd pa tar yõod ye. Sẽn yaa wẽng n yɩɩda, ziri tũudmã pʋd n sãamda neda.
4. A Zezi goam nins sẽn tɩ loe ne soay a yiibã võor yaa bõe, la sor fãa baasda ne bõe?
4 A Zeova paka sor n kõ neba fãa sẽn be tẽngã zugã tɩ b tõe n paam vɩɩm sẽn pa satã. La sẽn na yɩl n paam vɩɩm sẽn pa satã Arzãnã pʋgẽ, d segd n balma Wẽnnaam wa yẽ sẽn dat to-to wã, la d maan sẽn tat a yam. Zu-bʋko, neb wʋsg pa sakd n maan rẽ ye. Yaa rẽ yĩng la a Zezi sẽn yeel woto wã: “Bɩ y kẽ zak noor sẽn yaa sẽka. Tɩ bõe, zak noor sẽn yaa yalenga la sor sẽn yaa yalenga rabda sãoong zĩiga, la neb wʋsg kẽeda beenẽ. La zak noor sẽn yaa sẽka la sor sẽn yaa bãanega rabda vɩɩm zĩigẽ, la a yãtb yaa bilfu.” (Matɩe 7:13, 14) Tũudum hakɩkã sõngda ned t’a wa paam vɩɩm sẽn pa sate, tɩ ziri tũudmã baasd ne sãoongo. A Zeova pa rat tɩ ninsaal ba a yembr sãam ye, la yaa rẽ n kɩt t’a pak sor n kõ nebã fãa tɩ b tõe n bao n bãng-a wã. (2 Pɩɛɛr 3:9) Rẽnd sɩd-sɩda, tõnd sẽn balemd Wẽnnaam to-to wã yaa yõor yelle.
D SẼN TÕE N BÃNG TŨUDUM HAKƖKÃ TO-TO
5. Wãn to la d tõe n bãng neb nins sẽn tũud tũudum hakɩkã n bake?
5 Wãn to la d tõe n yã ‘vɩɩmã sore’? A Zezi yeelame tɩ tũudum hakɩkã na n yɩɩ vẽeneg neb nins sẽn tũud-a wã vɩɩm pʋgẽ. A yeelame: “Yãmb na bãng bãmb ne b biisi. . . . Tɩ-sõng fãa womda bi-sõama.” (Matɩe 7:16, 17) Sẽn dat n yeel tɩ b na n bãnga neb nins sẽn tũud tũudum hakɩkã b tẽebẽ wã la b yel-manesmẽ wã. Baa ne b sẽn pa zems zãng la b tudgdẽ wã, Wẽnnaam balemdb hakɩkã baoodame n na n maan a raabã. Bɩ d ges bãn a yoob sẽn kɩtd tɩ d bãng neb nins sẽn tũud tũudum hakɩkã n welge.
6, 7. Wãn to la Wẽnnaam sõgen dãmb hakɩkã get Biiblã, la wãn to la a Zezi kõ mak-sõng rẽ wɛɛngẽ?
6 Wẽnnaam sõgen dãmb hakɩkã tikda b zãmsgã Biiblã zugu. Biiblã meng yeta woto: “Gʋlsg Sõamyã zãnga yaa Wẽnnaam n kõ tõndo: la a bee bark zãmsg yĩnga, la tɩ wilg ned a kongre, la saglg yĩnga, la tɩ zãms tɩrlem tɩ Wẽnnaam ned tõe n bɩ la a maan tʋʋm sõama fãa.” (2 Tɩmote 3:16, 17) Tʋm-tʋmd a Poll gʋlsa a kiris-nin-taasã n yeel-b tɩ: “Yãmb sẽn deeg Wẽnnaam koɛɛga tõnd sẽn togs yãmbã, yãmb ka reeg-a wa ninsaal koɛɛg ye, la yãmb reeg-a-la wa Wẽnnaam koɛɛga sẽn tʋmd yãmb sẽn tẽeda pʋsẽ, la a sɩd yaa woto.” (1 Tesalonik rãmba 2:13) Woto yĩnga, sɩd tũudmã tẽeb la a yel-maandɩ pa tik ninsaalb tagsa bɩ b rog-n-mik zug ye. B tika Wẽnnaam Gomdã sẽn yaa Biiblã zugu.
7 A Zezi Kirist kõo tõnd mak-sõngo, n tik a zãmsgã Wẽnnaam Gomdã zugu. A pʋʋsa a saasẽ Ba wã n yeel woto: “Yãmb goama yaa sɩda.” (Zã 17:17) A Zezi tẽe Wẽnnaam Gomdã, sẽn paase, bũmb ning fãa a sẽn zãms nebã ra zemsa ne Gʋlsg Sõamyã. A Zezi ra nong n yetame: “A gʋlsame.” (Matɩe 4:4, 7, 10) A sã n yeel woto poore, a togsda goam sẽn yit Gʋlsg Sõamyã pʋgẽ. Rũndã-rũndã me, Wẽnnaam nin-buiidã pa zãmsd nebã b mens tagsa ye. B tẽedame tɩ Biiblã yaa Wẽnnaam Gomde, la yaa gom-kãng sẽn yetã zug bal la b tikd b zãmsgã.
8. A Zeova balengã baoodame tɩ d maan bõe?
8 Tũudum hakɩkã neb balemda a Zeova bala, la b kɩtdẽ tɩ nebã bãngd a yʋʋrã. A Zezi yeelame: ‘Waoog [a Zeova] fo Wẽnnaam, la f sak yẽ bala.’ (Matɩe 4:10) Rẽ n so tɩ Wẽnnaam sõgen dãmbã pa balemd ned bɩ bũmb a to n zʋʋg a Zeova ye. Baleng a woto buud baoodame me tɩ b wilg nebã tɩ b bãng sɩd Wẽnnaamã yʋʋrã, la a sẽn yaa a soabã. Yɩɩl Sõamyã 83:19 yetame: “Yaa yãmb y ye bal yʋʋr n yaa [a Zeova, NW]; yãmb yaa Sẽn-ka-to dũniyã tɛk fãa.” A Zezi n kõ mak-sõngo, a sẽn sõng neb a taabã tɩ b bãng Wẽnnaamã. Yaa wa a sẽn yeel a pʋʋsgã pʋgẽ woto wã: “Yãmb sẽn welg neb nins dũniyã pʋgẽ n kõ maamã, mam wilga bãmb yãmb yʋʋre.” (Zã 17:6) Woto, rũndã-rũndã me, Wẽnnaam balemdb hakɩkã zãmsda neb a taabã Wẽnnaam yʋʋrã, a raabã la a zʋgã.
9, 10. Wãn to la kiris-neb hakɩkã wilgd tɩ b nonga taaba?
9 Wẽnnaam nin-buiidã wilgda nonglem hakɩk sẽn pa baood a meng nafrã ne taaba. A Zezi yeelame: “Yãmb sã n nong taaba, neba fãa na n bãngame tɩ yãmb yaa mam karen-biisi.” (Zã 13:35) Pipi kiris-nebã ra tara nonglem kãng buud ne taaba. Nonglem sẽn tat Wẽnnaam yam tõogd n yiisa welsg tẽnsã, buudã la tarmã sẽn wat ne nebã sʋkã, la a loeta nebã ne taaba, n kɩtdẽ tɩ b lebgd saam-biis hakɩka. (Kolos rãmba 3:14) Ziri tũudmã neb pa tar saam-biir nonglem kãng ye. Wãn to la d mi rẽ? B kʋʋda taaba, b tẽnsã la b buudã sẽn yaa toor-toorã yĩnga. La kiris-neb hakɩkã pa kʋʋd b tẽed-n-taas sẽn yaa kiris-neba bɩ neb a taab me ye. Biiblã yetame: “Ned ninga fãa sẽn ka maand tɩrga la ned ninga sẽn ka nong a ba-biig me ka Wẽnnaam ned ye. Bõn-kãng wilgda sẽn yaa Wẽnnaam kamba la sẽn yaa Sʋɩtãana kamba. . . . A yaa tɩ tõnd nong taaba. La d ra yɩ wa a Kayẽ sẽn da yaa wẽng soaba rẽnd n kʋ a ba-biiga ye.”—1 Zã 3:10-12; 4:20, 21.
10 La nonglem hakɩkã pa f sẽn pa na n kʋ ned bal ye. Kiris-neb hakɩkã rɩkda b sẽkã, b pãngã la b laogã n sõngd taab la b kengd taab raood ne nonglem. (Hebre dãmba 10:24, 25) B sõngda taab toog wakate, la b tar pʋ-peelem. Sɩda, b tũuda Biiblã saglg ning sẽn yet tɩ d ‘maan neba fãa yel-sõmdã.’—Galat dãmba 6:10.
11. Bõe yĩng tɩ d segd n sak t’a Zezi Kirist la ned ning Wẽnnaam sẽn tũnug ne n na n fãag tõndã?
11 Kiris-neb hakɩkã sakame t’a Zezi Kirist la ned ning Wẽnnaam sẽn tũnug ne n na n fãag tõndã. Biiblã yetame: “Fãagr ka be ne ned a to ye; tɩ bõe, yʋʋr a to ka be dũniyã zugu sẽn kõ neba tɩ tõnd tõe n paam fãagr ne-a ye.” (Tʋʋma 4:12) Wala tõnd sẽn yã sak a 5 wã pʋgẽ wã, a Zezi kõo a vɩɩmã tɩ yɩ rond nin-sakdbã yĩnga. (Matɩe 20:28) Sẽn paase, a Zezi yaa Rĩm Wẽnnaam sẽn yãk t’a na n dɩ naam tẽngã gill zugu. La Wẽnnaam baoodame tɩ tõnd sak a Zezi la d tũ a zãmsgã, d sã n dat n paam vɩɩm sẽn pa satã. Rẽ n so tɩ Biiblã yetẽ tɩ: “Ned ning sẽn tẽed-a Biriblã tara vɩɩm sẽn-kõn-sa. La ned ning sẽn kɩɩsd-a Biriblã kõn paam vɩ-kãng ye.”—Zã 3:36, Kãab-paalgã Koe-noogo.
12. Ra yɩ dũniyã rẽndã rat n yeelame tɩ bõe?
12 Wẽnnaam balemdb hakɩkã pa dũniyã rẽnd ye. B sẽn da wa n kaood a Zezi bʋʋd Rom soolmã naab a Pɩlat taoorã, a yeelame: “Mam soolem ka dũniyã rẽnd ye.” (Zã 18:36) Baa a Zezi karen-biis hakɩkã sẽn vɩ tẽng ning pʋgẽ, b yaa a saasẽ Rĩungã soolem neba, la woto kɩtame tɩ b pa kẽesd b toog dũniyã politik yɛlẽ ye. B pa kẽesd b toog dũniyã zab pʋsẽ ye. Baasg zãnga, a Zeova balemdbã pa gɩdgd neb a taabã sẽn dat n kẽ parti politik pʋgẽ, bɩ sẽn dat n kɩt tɩ b vot-bã, bɩ sẽn dat n votã ye. La baa ne Wẽnnaam balemdb hakɩkã sẽn pa kẽesd b toog politikã yɛlẽ wã, b tũudã tẽng ning b sẽn beẽ wã noyã. Bõe yĩnga? Bala Wẽnnaam Gomdã kõt-b-la noor tɩ b “sak nanambsã.” (Rom dãmba 13:1) Politik nanambsã sẽn baood tɩ d maanã sã n kɩɩsd Wẽnnaam sẽn baood tɩ d maanã, Wẽnnaam balemdb hakɩkã tũuda a Zezi tʋm-tʋmdbã makre. B yeela woto: “A zemsame tɩ tõnd sak Wẽnnaam n yɩɩd nebã.”—Tʋʋma 5:29; Mark 12:17.
13. Wãn to la a Zezi karen-biis hakɩkã get Wẽnnaam Rĩungã, la woto kɩtame tɩ b tʋmd tʋʋm-bʋgo?
13 A Zezi karen-biis hakɩkã moondame tɩ yaa Wẽnnaam Rĩungã bal n na n yɩ ãdem-biisã zu-loees fãa tɩɩm. A Zezi reng n togsame tɩ: “Wẽnnaam soolem koe-noog kãngã na n moona dũniyã tɛk fãa tɩ yɩ kaset buud fãa yĩnga. Dẽ, dũniyã sɛɛb na yaool n ta.” (Matɩe 24:14) A Zezi karen-biis hakɩkã pa yet nebã tɩ b teeg nanambs sẽn yaa ninsaalb n paam b zu-loeesã tɩɩm ye. B moondame tɩ yaa Wẽnnaam saasẽ Rĩungã bal n yaa ãdem-biisã zu-loees fãa tɩɩm. (Yɩɩl Sõamyã 146:3) A Zezi zãmsa tõnd tɩ d pʋʋs tɩ goosneema kãng sẽn zems zãngã wa, a sẽn wa n yeel tɩ: “Tɩ yãmb soolem wa, tɩ yãmb daab maan dũniyã zug wa sẽn maand [saasẽ wã].” (Matɩe 6:10) Wẽnnaam Gomdã ra pĩnd n togsame tɩ saasẽ Rĩung kãng “na n wãa soolem kãens fãa [sẽn be masã wã] tɩ b menem n bas-a t’a yaas wakat fãa.”—Daniɛll 2:44.
14. Yãmb tagsdame tɩ yaa tũudum bʋg n pidsd yɛl nins tũudum hakɩkã sẽn segd n maanã?
14 D sã n ges tõnd sẽn zoe n yã bũmb ningã, bɩ y sok y menga: ‘Yaa tũudum bʋg n tik a zãmsgã fãa Biiblã zugu, la a kɩtdẽ tɩ nebã bãngd a Zeova yʋʋrã? Yaa tũudum bʋg neb n tar nonglem wa Wẽnnaam sẽn datã, n tar tẽeb ne a Zezi, n welg ne dũniyã, la b moondẽ tɩ yaa Wẽnnaam Rĩungã bal n na n yɩ ãdem-biisã zu-loees fãa tɩɩm? Tũudmã fãa sẽn be tẽng zugã sʋka, bʋg n maand woto fãa?’ A Zeova Kaset rãmbã tʋʋmã wilgda vẽeneg tɩ yaa bãmba.—Ezai 43:10-12.
BÕE LA Y NA N MAANE?
15. Tẽ tɩ Wẽnnaam beeme wã toor sẽn ka be, bõe me la a baood tɩ d maane?
15 Tẽ Wẽnnaam bal pa sek sẽn na yɩl n ta a yam ye. Wala makre, Biiblã yetame tɩ zĩn dãmbã meng tẽedame tɩ Wẽnnaam beeme. (Zak 2:19) La vẽenega, b pa maand Wẽnnaam daabã, b pa tat a yam me ye. Sẽn na yɩl n ta Wẽnnaam yam, d pa segd bal n tẽ t’a beeme ye, d segdame me n maan a raabã. D segdame me n welg d mens ne ziri tũudmã la d sak tũudum hakɩkã.
16. D segd n talla manesem bʋg ne ziri tũudmã?
16 Tʋm-tʋmd a Poll wilgame tɩ d pa segd n kẽes d mens ziri tũudmã pʋgẽ ye. A gʋlsame: “Yaa woto yĩng tɩ Zusoaba yetẽ yaa: ‘Yi-y bãmb sʋka, welg-y toor ne-ba. La y ra sɩɩs bũmb sẽn yaa rẽgd ye, la mam na reeg yãmba.’” (2 Korẽnt dãmba 6:17, Kãab-paalgã Koe-noogo; Ezai 52:11) Woto yĩnga, kiris-neb hakɩkã zãagda b mens ne bũmb ning fãa sẽn tar loees ne ziri tũudmã.
17, 18. ‘Babilon Kãsengã’ yaa bõe, la bõe yĩng tɩ d segd n “yi yẽ pʋgẽ” tao-tao?
17 Biiblã wilgdame tɩ ziri tũudmã buud fãa bee ‘Babilon Kãsengã’ pʋgẽ. * (Wilgri 17:5) Yʋ-kãngã tẽegda tõnd pĩnd wẽndẽ Babilon galʋ-tẽngã. Yaa be la ziri tũudmã sɩng a Nowe wakatẽ sãoong Sa-kãsengã poore. Zãmsg la yɛl wʋsg b sẽn maand ziri tũudmã pʋgẽ wã sɩnga Babilon hal sẽn kaoose. Wala makre, Babilon nebã ra pʋʋsda tãablem wẽnnaam dãmba. Rũndã-rũndã, Tãablmã yaa tũudum wʋsg zãms-kãsenga. La Biiblã wilgda vẽeneg tɩ yaa sɩd Wẽnnaam a yembr bal n be, sẽn yaa a Zeova, la t’a Zezi Kirist yaa a Biribla. (Zã 17:3) Babilon nebã ra tẽedame me tɩ ninsaal tara sɩɩg sẽn pa kiidi, sẽn vɩ kũum poore, n tõe n namse. Rũndã-rũndã, tũudum wʋsg zãmsda nebã tɩ ned tara sɩɩg sẽn pa kiidi, sẽn tõe n nams bugum yiri.
18 Pĩnd wẽndẽ Babilonnã tũudum sẽn yelg n pid dũniyã gillã yĩnga, d tõe n yeelame tɩ dũni gill ziri tũudmã toor-toor sẽn naag taabã n yaa rũndã-rũndã Babilon Kãsengã. La Wẽnnaam reng n togsame tɩ dũni gill ziri tũudmã saab na n waa zĩig pʋgẽ. (Wilgri 18:8) Yãmb pa ne tɩ yaa tɩlae tɩ y welg y meng ne Babilon Kãsengã babg fãa sɩda? Wẽnnaam a Zeova ratame tɩ yãmb “yi yẽ pʋgẽ” tao-tao tɩ nan da kẽ n bõog ye.—Wilgri 18:4.
19. Y sã n maan a Zeova raabã, yaa bõe la y na n paame?
19 Yãmb sã n yi n bas ziri tũudmã, tõe n kɩtame tɩ neb kẽer bas yãmb tũubu. La y sã n naag ne a Zeova nin-buiidã n maand a raabã, y sẽn na n paam na n yɩɩga y sẽn na n bõne. Wala a Zezi pipi karen-biisã sẽn da bas bũmb a taabã fãa n tũ-a wã sẽn paamã, yãmb me na n wa paama tẽeb saam-biis wʋsgo. Sɩd kiris-nebã yaa bãmb milyõ rãmb sẽn yaa wa zag-kãseng a ye neb dũniyã gill zugu, la sẽn tar nonglem hakɩk ne taaba, tɩ yãmb na n zĩnd bãmb sʋka! La y na n paama saagr sẽn yaa vɩɩmd wakat sẽn kõn sa “dũni ning sẽn wata” pʋgẽ. (Mark 10:28-30) Tõe tɩ neb nins sẽn da lak n bas yãmb y tẽebã yĩngã na n wa bao n bãnga Biiblã sẽn yet bũmb ningã, n lebg a Zeova balemdba.
20. Bõe n gũud neb nins sẽn tũud sɩd tũudmã?
20 Biiblã wilgdame tɩ ka la bilfu Wẽnnaam na n kɩtame tɩ dũni wẽng kãngã sa, la a ledg-a ne dũni paalg sẽn yaa tɩrga, a Rĩungã naam sasa. (2 Pɩɛɛr 3:9, 13) Ad sɩd na n yɩɩ dũni sẽn na n tall yamleoog menga! La dũni paalg kãng pʋgẽ, yaa tũudum a yembr bɩ Wẽnnaam baleng buud a yembr bal n na n zĩndi. Rẽ yĩnga pa yam tʋʋmd tɩ d maan yɛl nins fãa sẽn yaa tɩlae wã sẽn na yɩl n lagem balemdb hakɩkã masã meng sɩda?
^ sull 17 Sẽn na yɩl n bãng bũmb ning sẽn kɩt tɩ Babilon Kãsengã makd dũni gill ziri tũudmã, bɩ y ges vẽnegrã sẽn be seb-neng 219-20 pʋgẽ wã.


text:
M maanda wãn tɩ m taabã ra tõog tɩ m maan wẽnga?
F sẽn tõe n maane
Pipi, bãng tɩ sẽn yaa bũmb ning fãa la f taabã maanda, foo bal n yãkd f sã n dat n maana wa bãmba.
Yiibu, bao n bãng yel-bʋg taoor la yaa toog tɩ f pa tũ f taabã sẽn dat tɩ f maanã.
Tãabo, sok f meng yaa: ‘Yɛ la m taabã nong n wat n pẽdgd maam n dat tɩ m maan sẽn pa sõma?’ Lekollẽ wã bɩ, tʋʋm zĩigẽ bɩ, bɩ zĩig a to? Fo sã n bao n bãng sẽn yaa zĩig ninga, f na n bãng n gila yellã.
Masã, ad f sẽn segd n maane. Bao n bãng f sẽn na n maan tɩ f taabã pẽdgrã sa, bɩ n booge. Wala makre, tõe tɩ f sã n yi lekoll n kuiisẽ, f mi n segda f karen-bi-taas sẽn nong n pẽdgd foo n dat tɩ f yũ sigaare. Sã n yaa rẽ, toeem sore. Bala ned sã n yetẽ t’a yaa f zoa n yaool n pẽdgd-f n dat tɩ f maan wẽnga, dẽnd pa zoa hakɩɩk ye.
Yaa sɩd tɩ bũmb kae f sẽn tõe n maan tɩ b pa tol n le pẽdg-f ye. Tõe meng tɩ yaa fo sẽn wat n tẽed tɩ kolga weoogã la b na n maneg n pẽdg foo hal tɩ yɩl n tõog n da maan wẽng pa nana ye. La bõe la f tõe n maane?
Segl f menga.
Fo miime, a Zeezi ra zoe n yãka a sẽn dat n maane. A ra yãka yam n na n sak a Ba wã wakat fãa. (Zã 8:28, 29) Dẽnd fo me tog n yãka f sẽn na n maane.
Mak woto. Bʋʋm waoog sẽn kɩt tɩ f pa tog n bas tɩ f taabã tõog tɩ f maan wẽng ye. Sõdg a yiibu, la f bao n bãng bũmb a yiib f sẽn tõe n maane, f sã n wa be yell taoore.
Bõe yĩng tɩ f na n bas tɩ f taabã soog-fo? Tall raoodo, n maan sẽn yaa tɩrga. (Koloos-rãmbã 3:5) Sẽn paase, pʋʋs Wẽnnaam t’a kõ-f pãng tɩ f maand sẽn yaa tɩrgã.—Matye 6:13.


text:
A Zeova Kaset rãmbã tʋmda misioneer tʋʋm bɩ?
N-ye. Sẽn yaa zĩig ning fãa la a Zeova Kaset rãmbã be, b modgdame n tʋmd wa misioneer-dãmba, n moond koɛɛgã n wilgd nebã b sẽn tẽede.—Matye 28:19, 20.
Sẽn paase, a Zeova Kaset rãmb kẽer kẽnda zĩig koe-moondb sẽn pa waooge, n tɩ sõng nebã tɩ b wʋm Biiblã koe-noogã. Sãnda kẽnda tẽn-zẽmse, sẽn na yɩl n moon koɛɛgã n paase. B tʋmda ne yamleoog n sõngdẽ tɩ bãngr-gomd a Zeezi sẽn togs paamd pidsgu. A ra yeela woto: “Yãmb na n yɩɩ mam kaset dãmb . . . hal tɩ ta dũniyã tɛk fãa.”—Tʋʋmã 1:8.
Yʋʋmd 1943 soabã pʋgẽ, d lugla lekoll n na n sõng tõnd misioneer-dãmb kẽer tɩ b paam minim. Sẽn sɩng wakat kãng tɛka, yaa sẽn yɩɩd a Zeova Kaset rãmb 8 000 n kẽng lekoll kãng b sẽn boond masã tɩ Gileyaad lekollã.


text:
GŨUSG GASGÃ Sɩpaolgo 2016 | Yãmb mii sẽn be saasẽ bɩ?
Sõss nins d sẽn na n zãms yʋʋmd 2016 yʋʋm-sar rasem 26 n tãag 2017 yʋʋm-vẽkr rasem 29 wã bee seb-kãngã pʋgẽ.
EN COUVERTURE
Sẽn be saasẽ wã wɛɛngẽ, no-koɛɛmã waooga
D tõe nbãnga sɩdã.
EN COUVERTURE
Biiblã sẽn yet sẽn be-b saasẽ wã wɛɛngẽ
Bõe la Biiblã sõngd tõnd tɩ d bãng Wẽnnaam a Zeova zugu, a Zeezi Kirist la malɛg-sakdbã zugu?
Kengd-y taab raood daar fãa
Bõe yĩng tɩ d segd n kengd d taabã raoodo? Wãn to la a Zeova ne a Zeezi, n paas tʋm-tʋmd a Poll keng neb raoodo, tɩ d tõe n dɩk yam rẽ pʋgẽ? Bõe la d tõe n maan n tõog n sɩd kengd d taabã raoodo?
A Zeova nin-buiidã sẽn sigl to-to wã zemsa ne a Gomdã sẽn yetã
A Zeova pa zũnd-zãnd soab ye. Woto pa wilgd t’a ratame t’a nin-buiidã sigl sõma n tũud-a tɩ zũnd-zãnd ka be sɩda?
Yãmb nonga Biiblã sẽn yaa a Zeova Gomdã ne y sũur fãa bɩ?
Wẽnnaam nin-buiidã sã n tũud a Gomdã la b sakd a siglgã sẽn wilgd-b bũmb ninsã, nafa wã waoogame.
Wẽnnaam yiisa yãmb likã pʋgẽ
Bõe yĩng tɩ d tõe n yeel tɩ tʋm-tʋmdbã kũum poore, Wẽnnaam nin-buiidã kẽe lik pʋgẽ? Wakat bʋg la vẽenemã sɩng pukri, la yɩɩ wãn-wãna?
B paama b mens ne tũudum nins sẽn pa tat Wẽnnaam yamã
Wakat bʋg la kiris-neb hakɩɩkã paam b mens fasɩ ne Babilon-kãsengã yembdã?
Bõe la Biiblã yeta?
Yãmb sã n pʋʋs Wẽnnaam, a na n deegame bɩ?


text:
Sogsg Biiblã sẽn leokde
Tõe n wa lebga goosneema yɛng n so dũniyã gill bɩ?
Sã n yaa goosneema yɛng n so dũniyã gilli, y pa tagsd tɩ na n nafa ãdem-biisã sɩda? Rũndã-rũndã, neb wʋsg yaa naong rãmb n namsdẽ, tɩ kẽer tar arzɛgs wʋsgo. La sã n yaa naab ne a poorẽ dãmb sẽn yaa nimbãan-zoɛtb n dɩt naam dũniyã gill zugu, b tõogd n sõnga ned kam fãa t’a paam sẽn yaa tɩlae ne-a wã. Yãmb tagsdame tɩ ninsaalbã tõe n lugla goosneema a woto buud bɩ?—Karm-y Yelbũn 20:24.
Ninsaalbã sẽn be tẽngã zug tɛka, b nanambsã zɩ n tõog n ges b nin-buiidã yell sõma ye. Sẽn yɩɩd fãa sẽn yaa-b naong rãmbã. Nanambs kẽer yaa nin-toose. (Koɛɛg Soaba 4:1; 8:9) La Wẽnnaam Sẽn-tõe-fãa wã pʋlmame t’a na n kɩtame tɩ goosneema yɛng ledg nanambsã fãa zĩigẽ. Goosneema kãng naabã na n gesa a nin-buiidã yell neere.—Karm-y Ezai 11:4; Daniɛll 2:44.
Bõe la Wẽnnaam Rĩungã na n maane?
Wẽnnaam a Zeova yãka rĩm-sõng t’a na n soog dũniyã gilli: Yaa a Biig a Zezi. (Luk 1:31-33) A Zezi sẽn wa n be tẽngã zugã, a ra nonga nebã sõngre. A sã n wa sɩng a naamã rɩɩb tẽngã zugu, a na n kɩtame tɩ buud toor-toorã neb zems taaba, la a kɩt tɩ b paam b mens ne b zu-loeesã fãa.—Karm-y Yɩɩl Sõamyã 72:8, 12-14.
Nebã fãa na n saka a Zezi naamã bɩ? Ayo. La a Zeova maanda sũ-mare. (2 Pɩɛɛr 3:9) A basa weer tɩ nebã tõe n wilg tɩ b ratame t’a Zezi yɩ b naaba. La ka la bilfu, a Zezi na n menesa nin-wẽnsã tẽngã zugu, la a kɩt tɩ laafɩ la bãan zĩnd dũniyã gill zugu.—Karm-y Miise 4:3, 4.


text:
SAK A 3
Koe-noogã sɩd yita Wẽnnaam nengẽ bɩ?
1. Ãnd n kɩt tɩ b gʋls Biiblã?
Biiblã pʋgẽ la d yãt koe-noog ning sẽn wilgd tɩ nebã na n wa vɩɩmda tẽngã zug wakat sẽn kõn sa wã. (Yɩɩl Sõamyã 37:29) Sɛb 66 n be Biiblã pʋgẽ. Yaa rap 40 la Wẽnnaam yãk tɩ b gʋlse. A Moiiz n gʋls pipi sɛb a nu wã sẽn na maan yʋʋm 3 500 masã. Yaoolem sebrã yaa tʋm-tʋmd a Zã n gʋls sẽn yɩɩd yʋʋm 1 900 masã. Ãnda goam n be Biiblã pʋgẽ? Yaa ne vʋʋsem sõngã maasem la Wẽnnaam vẽneg neb tɩ b gʋlse. (2 Sãmwɛll 23:2) B gʋlsa Wẽnnaam goama, pa b mens tagsa ye. Dẽnd Biiblã yaa a Zeova n so.
2. Bõe n wilgd tɩ Biiblã yaa Wẽnnaam sebre?
Biiblã sẽn togs beoog yɛl tɩ pidsd kɛpɩ wã yaa kaset t’a yaa Wẽnnaam sebre. Ninsaal pa tõe n maan woto ye. (Zozue 23:14) Yaa Wẽnnaam Sẽn-tõe-a-fãa wã bal n mi beoog-daare.
Sebr sẽn yaa Wẽnnaam n so ka tar to ye. Sɩd me, Biiblã ka to ye. B yiisa Biiblã tõr sẽn yɩɩd milyaar a yiibu, ne buud-goam sẽn yɩɩd 450. Baa ne a sẽn yaa seb-kʋdre, la a pa sebr b sẽn zãmsd lekollẽ wã, a sã n gomd tẽngã la bũmb a taabã Wẽnnaam sẽn naanã yelle, yaa kɛpɩ. Neb pis-naasã sẽn gʋls-a wã goam pa kɩɩsd taab me ye. Sẽn paase, Biiblã sẽn gomd nonglmã yell to-to wã wilgda vẽeneg tɩ yaa Wẽnnaam sebre. A goamã ket n tara pãng n tõe n maneg ned vɩɩm. Woto fãa kɩtame tɩ neb milyõ rãmb kɩs sɩd tɩ Biiblã yita Wẽnnaam nengẽ.
3. Bõe yell la Biiblã gomda?
Biiblã togsda koe-noog sẽn wilgd tɩ Wẽnnaam nonga ãdem-biisã, la t’a na n kɩtame tɩ b vɩɩmã yɩ sõma beoog-daare. A wilgda sẽn sɩng to-to t’a Ãdem ne a Hawa kɩt tɩ ninsaalbã fãa kong arzãnã, la sẽn na n yɩ to-to tɩ tẽngã le lebg arzãna.
Noy la sagls n be Biiblã pʋgẽ. A leb n tara kibay sẽn togsd Wẽnnaam manesem sẽn yɩ to-to ne pĩnd wẽndẽ neba, tɩ rẽ wilgd a sẽn yaa a soabã. Dẽnd Biiblã tõe n sõnga yãmb tɩ y bãng Wẽnnaam sõma. A wilgda y sẽn tõe n maaneg n paam n yɩ a zoa.
4. Y maanda wãn n wʋm Biiblã goam võore?
Seb-kãngã na n sõnga yãmb tɩ y wʋm Biiblã goam võore. A Zezi ra tikda vɛrse rãmb zugu, n bilgd Gʋlsg Sõamyã võore. Yaa woto me la b maand seb-kãngã pʋgẽ.
Koe-noog ning sẽn yit Wẽnnaam nengẽ wã kõta sũ-noog sẽn ka to. La neb n maand b toog kae ne rẽ, tɩ sãnda meng sã n wʋm koɛɛgã bɩ yikd b sũyã. Ra bas-y tɩ rẽ koms y raood ye. Y sã n dat n wa paam vɩɩm sẽn kõn sa wã, yaa tɩlae tɩ y bãng Wẽnnaam sõma.
Y sã n dat n bãng n paase
Koe-noog sẽn yit Wẽnnaam nengẽ!
Bõe n wilgd tɩ Biiblã yaa Wẽnnaam sebre?
Biiblã sã n yaa Wẽnnaam sebre, dẽnd a pa wa sɛb a taabã ye.
Biiblã sɩd yetame tɩ bõe?
Biiblã yaa Wẽnnaam sebre
Wãn to la Biiblã tõe n sõng yãmb tɩ y mao ne y zu-
Biiblã sɩd yetame tɩ bõe?
Sɩdã Wẽnnaam zug la bʋgo?
Yãmb tagsdame tɩ y yell paka Wẽnnaam bɩ? Bao-y n bãng-y-yã sõma, la y ges y sẽn tõe n maan n paam n lebg a zoa.


text:
VẼNEGRE
Yʋʋmd 1914 yaa yʋʋm-
kãseng Biiblã bãngr- goam pʋgẽ
YƲƲM 40 la bal sẽn deng yʋʋmd 1914, Biiblã zãmsdb togsa neba tɩ yel-kãsems n da na n zĩnd yʋʋm-kãng pʋgẽ. Yel-kãens yɩɩ yel-bʋse, la kaset bʋg n wilgd tɩ yʋʋmd 1914 yɩɩ kãseng woto?
Wala b sẽn gʋls tɩ be Luk 21:24 pʋgẽ wã, a Zezi yeelame: “Buud wʋsg na n sooga Zerizalɛm ne pãng hal tɩ bu-zẽmsa wakat sɛ.” Zerizalɛm da yaa Zʋɩf rãmbã na-tẽnga, zĩig ning rĩm dãmb nins sẽn da yit rĩm a Davɩɩd pendẽ wã sẽn da rɩt naamã. (Yɩɩl Sõamyã 48:2, 3) La rĩm dãmb kãens ra pa wala bu-zẽmsã nanambs ye. Bãmb ra zĩi a Zeova naam geerã zug n dɩt naam Wẽnnaam yʋʋr yĩnga. (1 Kibaya 29:23) Woto, Zerizalɛm da makda a Zeova naamã.
La yaa wãn to, la wakat bʋg la bu-zẽmsã sɩng Wẽnnaam tẽng zug naamã ‘soogr ne pãnga’? Rẽ zĩnda yʋʋmd 607 sẽn deng a Zezi rogmã, Babilon nebã sẽn wa n tõog Zerizalɛmmã. Rẽ tɛka, ned baa a ye da pa rɩt naam a Zeova yʋʋr yĩng ye. A Davɩɩd roogã nanambs naam dɩɩb ra yalsame. (2 Rĩm dãmba 25:1-26) Ra na n kell n yɩɩ woto wakat sẽn pa sat bɩ? Ayo, bala a Ezekɩɛll bãngr-gomdã yeta woto Zerizalɛm yaoolem rĩm a Sedesias wɛɛngẽ: “Fõk f naam maanfa ne f zug peendã. . . . La yõwã me [maanfã] ka na n zĩnd hal tɩ ned ninga sẽn so noora wa tɩ m kõ-a tẽngã.” (Ezekɩɛll 21:31, 32) Ned ning ‘sẽn so noor’ ne a Davɩɩd roogã naam maanf yaa Kirist Zezi. (Luk 1:32, 33) Woto, bu-zẽmsã ‘soogr ne pãngã’ ra segd n saa a Zezi sẽn wat n lebg Rĩma sasa.
Yaa wakat bʋg la yel-kãseng kãngã ra na n zĩndi? A Zezi wilgame tɩ wakat ning bu-zẽmsã sẽn da na n dɩ naamã yãka tɛka. Kibar ning sẽn be Daniɛll sak a 4 pʋgẽ wã tara yɛl sẽn sõngd tõnd tɩ d bãng wakat kãng sẽn da na n kaoos to-to. A gomda zãmsd sẽn togsd yɛl sẽn wat beoogo, Babilon rĩm a Nebukadnezaar sẽn zãms yelle. Rĩmã yãa tɩ-kãseng b sẽn kɛ n lubi. A viukã ra pa tõe n tob ye, bala b sẽbg-a-la ne kut la zũudu. Malɛk n yeel t’a na n paa woto ‘hal tɩ wakat a yopoe looge.’—Daniɛll 4:7-13.
Biiblã pʋgẽ, wakat ninga b sã n na n bilg naam, b makd-a-la ne tɩɩse. (Ezekɩɛll 17:22-24; 31:2-5) Rẽnd wa b sẽn keeg tɩɩgã n lubã, Wẽnnaam naamã Zerizalɛm rĩm dãmbã sẽn da rɩtã, ra na n wa yalsa wakat a wãna. La yãabã sɩd wilgame tɩ b “na n sooga Zerizalɛm ne pãnga,” la yaa “wakat a yopoe” bala. Rẽ kaoosa yʋʋm a wãna?
Wilgri 12:6, 14 wilgdame tɩ wakat a tãab la pʋɩ-sʋk zema rasem ‘tusr la kobs-yi la pis-yoobe.’ Rẽnd “wakat a yopoe” wã yaa sõor kãng naoor a yiibu, sẽn dat n yeel tɩ rasem 2520. La bu-zẽmsã pa bas Wẽnnaam naamã ‘soogr ne pãng’ rasem 2520 bal Zerizalɛm lʋɩɩsã poor ye. Rẽnd vẽenega, bãngr-gom-kãngã kaoosda wakat wok sẽn yɩɩd woto. D sã n tik Sõdbo 14:34 la Ezekɩɛll 4:6 zugu, sẽn yet tɩ ‘daar a ye fãa yaa yʋʋmdã,’ “wakat a yopoe” wã yaa yʋʋm 2520.
Yʋʋm 2520 wã sɩnga yʋʋmd 607 zĩ-likr kiuugu, Zerizalɛm sẽn wa n lʋɩ Babilon nebã nusẽ tɩ b sik rĩm ning sẽn da zao a Davɩɩd naam geerã zugã. Wakat kãng saa yʋʋmd 1914 zĩ-likr kiuugã. Sasa kãnga, ‘bu-zẽmsã wakat’ taa a tɛka, tɩ Wẽnnaam kɩt t’a Zezi Kirist lebg rĩm saasẽ. *—Yɩɩl Sõamyã 2:1-6; Daniɛll 7:13, 14.
Wala a Zezi sẽn pĩnd n togsã, a sã n da wa lebg Rĩm saasẽ, yel-tood n da na n zĩnd dũniyã gill zugu. Yaa zaba, kom, tẽn-digimds la bã-longdse. (Matɩe 24:3-8; Luk 21:11) Yel-kãensã yaa kaset sẽn tar pãng sẽn wilgd tɩ yʋʋmd 1914 sɩd yɩɩ Wẽnnaam saasẽ Rĩungã luglgu, la dũni wẽng kãngã “yaoolem dayã” sɩngre.—2 Tɩmote 3:1-5.
^ sull 4 Sẽn sɩng ne zĩ-likr kiuugu, yʋʋmd 607 sẽn deng a Zezi rogmã n tɩ ta zĩ-likr kiuugu, a Zezi rogmã ket tɩ yʋʋmde, yaa yʋʋm 606. Sẽn mik tɩ yʋʋmã sõdgr pʋgẽ, zaalem kaeyã yĩnga, sẽn sɩng ne zĩ-likr kiuug a Zezi rogmã ket tɩ yʋʋmde, n tɩ ta zĩ-likr kiuug yʋʋmd 1914 a Zezi rogmã poore, yaa yʋʋm 1914. D sã n dɩk yʋʋm 606 n paas yʋʋm 1914, yaa yʋʋm 2520. Sẽn na yɩl n paam vẽnegr Zerizalɛm lʋɩɩsã yʋʋmd 607 sẽn deng a Zezi rogmã zug n paase, bɩ y ges Étude perspicace des Écritures sẽn yaa sebr a Zeova Kaset rãmbã sẽn yiisã pʋgẽ, gom-zug ning sẽn yaa “Chronologie” wã zĩigẽ.